title: Σύσταση του Συμβουλίου, της 12ης Ιουλίου 2016, σχετικά με το εθνικό πρόγραμμα μεταρρυθμίσεων της Σουηδίας για το 2016 και τη διατύπωση γνώμης του Συμβουλίου σχετικά με το πρόγραμμα σύγκλισης της Σουηδίας για το 2016

text:
               18.8.2016

               EL

               Επίσημη Εφημερίδα της Ευρωπαϊκής Ένωσης

               C 299/53

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2016
   σχετικά με το εθνικό πρόγραμμα μεταρρυθμίσεων της Σουηδίας για το 2016 και τη διατύπωση γνώμης του Συμβουλίου σχετικά με το πρόγραμμα σύγκλισης της Σουηδίας για το 2016
   (2016/C 299/13)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 9 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Νοεμβρίου 2015, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή ενέκρινε την έκθεση του μηχανισμού επαγρύπνησης, στην οποία η Σουηδία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση.

               (2)

               Η έκθεση χώρας του 2016 για τη Σουηδία δημοσιεύθηκε στις 26 Φεβρουαρίου 2016. Στο πλαίσιο της έκθεσης αξιολογήθηκαν η πρόοδος της Σουηδίας όσον αφορά την υλοποίηση της ειδικής για τη χώρα σύστασης που είχε εκδοθεί από το Συμβούλιο στις 14 Ιουλίου 2015 και όσον αφορά την επίτευξη των εθνικών στόχων της στο πλαίσιο της στρατηγικής «Ευρώπη 2020». Η έκθεση περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 8 Μαρτίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης. Από την ανάλυσή της, η Επιτροπή καταλήγει στο συμπέρασμα ότι η Σουηδία εμφανίζει μακροοικονομικές ανισορροπίες. Συγκεκριμένα, η υψηλή και συνεχώς αυξανόμενη δανειακή επιβάρυνση των νοικοκυριών σε συνδυασμό με τις υψηλές και αυξανόμενες τιμές των κατοικιών σε ένα πλαίσιο θετικών πιστωτικών ροών ενέχει κινδύνους άτακτης διόρθωσης με επιπτώσεις στην πραγματική οικονομία και τον τραπεζικό τομέα. Έχουν ληφθεί μέτρα πολιτικής στον τομέα της μακροπροληπτικής εποπτείας, που μπορεί ωστόσο να παραμένουν ανεπαρκή. Εξακολουθούν να υπάρχουν κενά πολιτικής στους τομείς της φορολογίας των κατοικιών, της αποπληρωμής των ενυπόθηκων δανείων, της λειτουργίας της προσφοράς στέγης και της αγοράς ενοικίασης ακινήτων.

               (3)

               Στις 28 Απριλίου 2016, η Σουηδία υπέβαλε το εθνικό πρόγραμμα μεταρρυθμίσεων για το 2016 και το πρόγραμμα σύγκλισης για το 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (4)

               Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές για τη χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση.

               (5)

               Η Σουηδία υπόκειται επί του παρόντος στο προληπτικό σκέλος του συμφώνου Σταθερότητας και Ανάπτυξης. Σύμφωνα με το πρόγραμμα σύγκλισης του 2016, η κυβέρνηση σχεδιάζει να επιτύχει ονομαστικό ισοζύγιο -0,4 % του ΑΕΠ και να εξακολουθήσει να εκπληρώνει τον μεσοπρόθεσμο δημοσιονομικό στόχο —διαρθρωτικό έλλειμμα 1 % του ΑΕΠ— καθ' όλη τη διάρκεια του προγράμματος. Σύμφωνα με το πρόγραμμα σύγκλισης, ο δείκτης δημόσιου χρέους προς το ΑΕΠ αναμένεται να μειωθεί στο 42,5 % το 2016 και να συνεχίσει να μειώνεται μέχρι να φθάσει το 39,1 % το 2019. Το μακροοικονομικό σενάριο στο οποίο στηρίζονται οι εν λόγω δημοσιονομικές προβλέψεις είναι εύλογο μέχρι το 2016 και συντηρητικό στη συνέχεια. Με βάση τις εαρινές προβλέψεις της Επιτροπής του 2016, το διαρθρωτικό ισοζύγιο προβλέπεται να είναι -0,5 % το 2016 και -0,9 % του ΑΕΠ το 2017, υπερβαίνοντας έτσι τον μεσοπρόθεσμο δημοσιονομικό στόχο. Πιθανές μελλοντικές αποκλίσεις πρέπει να αξιολογούνται σε σχέση με την απαίτηση για διατήρηση του διαρθρωτικού ισοζυγίου στο επίπεδο του μεσοπρόθεσμου δημοσιονομικού στόχου. Με βάση την αξιολόγηση του προγράμματος σύγκλισης και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι η Σουηδία αναμένεται να συμμορφωθεί με τις διατάξεις του συμφώνου Σταθερότητας και Ανάπτυξης.

               (6)

               Το χρέος των νοικοκυριών στη Σουηδία βρίσκεται σε πολύ υψηλά επίπεδα και την τελευταία δεκαετία αυξάνεται με έναν από τους ταχύτερους ρυθμούς στην Ένωση. Ο λόγος του χρέους των νοικοκυριών προς το ετήσιο διαθέσιμο εισόδημα ήταν 175 % το 2015, σύμφωνα με εκτιμήσεις της Κεντρικής Τράπεζα της Σουηδίας (Riksbank), και σε σχέση με το ΑΕΠ ήταν 87 %. Η Σουηδία έχει ένα από τα υψηλότερα φορολογικά κίνητρα για την απόκτηση κατοικίας στην Ένωση, λόγω των σχετικά χαμηλών φόρων ακίνητης περιουσίας και της μεγάλης έκπτωσης των τόκων των ενυπόθηκων δανείων. Το υψηλό επίπεδο του χρέους των νοικοκυριών συνιστά κίνδυνο για τη μακροοικονομική σταθερότητα. Η κυβέρνηση έχει λάβει ορισμένα μέτρα για τον περιορισμό της υπερχρέωσης των νοικοκυριών, όπως η νομοθεσία για την επιβολή απαιτήσεων υποχρεωτικής εξόφλησης για τα νέα ενυπόθηκα δάνεια, την οποία εξέδωσε το Κοινοβούλιο στις 23 Μαρτίου 2016. Η έκδοση του σημαντικού αυτού μέτρου καθυστέρησε αρκετά λόγω ζητημάτων που ανέκυψαν σχετικά με τη νομική εντολή της μακροπροληπτικής αρχής της Σουηδίας να θεσπίσει μια τέτοια απαίτηση. Υπάρχει ο κίνδυνος τυχόν περαιτέρω μέτρα που μπορεί να χρειαστούν για την αντιμετώπιση των συνεχώς αυξανόμενων ανισορροπιών της Σουηδίας να παρουσιάσουν παρόμοιες καθυστερήσεις, εκτός αν αναθεωρηθεί το νομικό πλαίσιο σχετικά με τη μακροπροληπτική αρχή. Τέλος, η κυβέρνηση δεν έλαβε μέτρα για την προσαρμογή των φορολογικών κινήτρων, μειώνοντας π.χ. τη φορολογική έκπτωση των τόκων ενυπόθηκων δανείων ή αναθεωρώντας τη φορολόγηση της ακίνητης περιουσίας.

               (7)

               Η σουηδική αγορά στέγης εξακολουθεί να αποτελεί δυνητική πηγή αστάθειας. Οι τιμές των κατοικιών παρουσιάζουν σχεδόν σταθερή αύξηση τα τελευταία 20 χρόνια, ιδίως στις μητροπολιτικές περιοχές της Στοκχόλμης και του Γκέτεμποργκ. Οι τιμές των κατοικιών εξακολουθούν να αυξάνονται, γεγονός που δεν οφείλεται μόνο στα ισχυρά βασικά οικονομικά μεγέθη, όπως η αύξηση του διαθέσιμου εισοδήματος, αλλά και στις διαρθρωτικές ανεπάρκειες στην αγορά στέγης. Η προσφορά στέγης παρεμποδίζεται από τη μη αποτελεσματική χρήση του υφιστάμενου αποθέματος κατοικιών, τον υψηλό βαθμό ελέγχου των ενοικίων, τον ασθενή ανταγωνισμό στον κατασκευαστικό τομέα, τη μη επαρκή διαθεσιμότητα γης για νέες κατασκευές και τις χρονοβόρες και πολύπλοκες πολεοδομικές διαδικασίες. Ο σημερινός σχεδιασμός του φόρου επί των υπεραξιών από τις πωλήσεις ακινήτων περιορίζει τις δυνατότητες για πιο αποτελεσματική χρήση του υφιστάμενου αποθέματος κατοικιών. Οι διαρθρωτικές ανεπάρκειες οδηγούν σε ανεπαρκείς επενδύσεις στον συγκεκριμένο τομέα καθώς και στην έλλειψη στέγης, και παράλληλα προκαλούν διαρκή αύξηση των τιμών των ακινήτων. Η έλλειψη διαθέσιμων και οικονομικά προσιτών κατοικιών περιορίζει επίσης την κινητικότητα στην αγορά εργασίας και αποτελεί εμπόδιο για την αποτελεσματική ένταξη των μεταναστών στην αγορά εργασίας. Η κυβέρνηση έχει λάβει ορισμένα μέτρα, όπως η αύξηση της δημόσιας χρηματοδότησης για επενδύσεις στον στεγαστικό τομέα και η απλούστευση ορισμένων πολεοδομικών διαδικασιών. Τον Δεκέμβριο του 2015, η σχετική έρευνα για τον ανταγωνισμό στον κατασκευαστικό τομέα κατέληξε στη διατύπωση πιθανών μέτρων, όπως η αύξηση της διαφάνειας στον τομέα των δημόσιων στεγαστικών συμβάσεων. Ωστόσο, η κυβέρνηση δεν έχει σημειώσει καμία πρόοδο όσον αφορά τη μεταρρύθμιση του συστήματος καθορισμού των ενοικίων.

               (8)

               Παρά τη σχετικά καλή απόδοση των επενδύσεων, η Σουηδία αντιμετωπίζει προκλήσεις που ενδέχεται να έχουν αρνητικό αντίκτυπο στην ανταγωνιστικότητα της χώρας μακροπρόθεσμα. Ειδικότερα, οι διαρθρωτικές ανεπάρκειες στην αγορά στέγης αποτελούν εμπόδιο για τις επενδύσεις σ' αυτόν τον τομέα. Οι επενδύσεις σε υποδομές για καλύτερη συνδεσιμότητα εντός αλλά και μεταξύ των αστικών περιοχών είναι ανεπαρκείς εξαιτίας των περιορισμών λόγω της έλλειψης στέγης.

               (9)

               Η Σουηδία σημείωσε την τελευταία δεκαετία τη μεγαλύτερη μείωση στις εκπαιδευτικές επιδόσεις των 15χρονων μαθητών από οποιαδήποτε χώρα του ΟΟΣΑ, σύμφωνα με την έρευνα του PISA, και τώρα οι επιδόσεις της βρίσκονται κάτω από τον μέσο όρο της ΕΕ και του ΟΟΣΑ. Η επιδείνωση των αποτελεσμάτων στη σχολική εκπαίδευση ενδέχεται να επηρεάσει αρνητικά την ανταγωνιστικότητα και την ικανότητα καινοτομίας της Σουηδίας μακροπρόθεσμα. Η μεγάλη διαφορά επιδόσεων ανάμεσα σε μαθητές με μεταναστευτικές καταβολές και μαθητές χωρίς τέτοιες καταβολές επιδεινώνει το εκπαιδευτικό πρόβλημα. Το χάσμα αυτό αξίζει ιδιαίτερη προσοχή λόγω του μεγάλου αριθμού νεοεισερχόμενων νεαρών μεταναστών που πρέπει να ενσωματωθούν στο εκπαιδευτικό σύστημα. Η ασάφεια των μηχανισμών σχολικής χρηματοδότησης και η μη συστηματική παρακολούθηση της χρήσης των πόρων σε διάφορα επίπεδα του σχολικού συστήματος παρεμποδίζουν την αποτελεσματική χρήση των πόρων. Η κυβέρνηση διέθεσε επιπλέον χρηματοδοτικούς πόρους για τη βελτίωση των σχολικών αποτελεσμάτων και της ισονομίας, και επί του παρόντος λαμβάνει μέτρα για την ένταξη των νεοεισερχόμενων μεταναστών στην εκπαίδευση.

               (10)

               Η μεγάλη εισροή προσφύγων που σημειώθηκε το περασμένο έτος έχει ορισμένες κοινωνικές και οικονομικές συνέπειες για τη Σουηδία. Ενώ βραχυπρόθεσμα η εισροή προσφύγων αναμένεται να αυξήσει τις δημόσιες δαπάνες και να δημιουργήσει πρόσθετη εγχώρια ζήτηση, αυξάνοντας έτσι το ΑΕΠ, ο μεσοπρόθεσμος αντίκτυπος στην απασχόληση και την ανάπτυξη εξαρτάται από την επιτυχή ένταξη των προσφύγων στην αγορά εργασίας και την κοινωνική τους ένταξη, μεταξύ άλλων μέσω της εκπαιδευτικής τους υποστήριξης. Το ζήτημα αυτό αποτελεί κορυφαία προτεραιότητα τόσο σε επίπεδο ΕΕ όσο και σε επίπεδο κρατών μελών, και θα παρακολουθείται και θα εξετάζεται προσεκτικά — και επ' ευκαιρία της έκθεσης του 2017 για τη χώρα.

               (11)

               Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Σουηδίας και τη δημοσίευσε στην έκθεση του 2016 για τη χώρα. Επίσης, αξιολόγησε το πρόγραμμα σύγκλισης και το εθνικό πρόγραμμα μεταρρυθμίσεων, καθώς και τη συνέχεια που δόθηκε στις συστάσεις που είχαν απευθυνθεί προς τη Σουηδία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Σουηδία, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στη σύσταση 1 κατωτέρω.

               (12)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σύγκλισης και είναι της γνώμης (4) ότι η Σουηδία αναμένεται να συμμορφωθεί με το σύμφωνο Σταθερότητας και Ανάπτυξης.

               (13)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σύγκλισης. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στη σύσταση 1 κατωτέρω,

         ΣΥΝΙΣΤΑ στη Σουηδία να λάβει μέτρα το 2016 και το 2017 προκειμένου:

               1.

               Να αντιμετωπίσει την αύξηση του χρέους των νοικοκυριών με την προσαρμογή των φορολογικών κινήτρων, ιδίως με σταδιακό περιορισμό της φορολογικής έκπτωσης των πληρωμών τόκων ενυπόθηκων δανείων ή με την αύξηση των περιοδικών φόρων ακίνητης περιουσίας. Να εξασφαλίσει ότι η μακροπροληπτική αρχή θα έχει τη νομική εντολή να εφαρμόζει μέτρα για τη διαφύλαξη της χρηματοπιστωτικής σταθερότητας σε εύθετο χρόνο. Να προωθήσει τις επενδύσεις στον τομέα της στέγασης και να βελτιώσει την αποτελεσματικότητα της αγοράς κατοικιών, μεταξύ άλλων με την καθιέρωση μεγαλύτερης ευελιξίας κατά τον καθορισμό των τιμών μίσθωσης και με την αναθεώρηση του σχεδιασμού του φόρου επί των υπεραξιών για τη διευκόλυνση των συναλλαγών στον συγκεκριμένο τομέα.

      Βρυξέλλες, 12 Ιουλίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (4)  Δυνάμει του άρθρου 9 παράγραφος 2 του κανονισμού (ΕΚ) αριθ. 1466/97.


title: Σύσταση του Συμβουλίου, της 3ης Μαρτίου 2008 , για την προσαρμογή της σύστασης 98/376/ΕΚ σχετικά με δελτίο στάθμευσης για άτομα με ειδικές ανάγκες, λόγω της προσχώρησης της Δημοκρατίας της Βουλγαρίας, της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Ρουμανίας, της Δημοκρατίας της Σλοβενίας και της Σλοβακικής Δημοκρατίας

text:
               7.3.2008

               EL

               Επίσημη Εφημερίδα της Ευρωπαϊκής Ένωσης

               L 63/43

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 3ης Μαρτίου 2008
   για την προσαρμογή της σύστασης 98/376/ΕΚ σχετικά με δελτίο στάθμευσης για άτομα με ειδικές ανάγκες, λόγω της προσχώρησης της Δημοκρατίας της Βουλγαρίας, της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Ρουμανίας, της Δημοκρατίας της Σλοβενίας και της Σλοβακικής Δημοκρατίας
   (2008/205/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την πράξη προσχώρησης του 2003, και ιδίως το άρθρο 57,
   την πράξη προσχώρησης του 2005, και ιδίως το άρθρο 56,
   την πρόταση της Επιτροπής,
   Εκτιμώντας τα ακόλουθα:

               (1)

               Οι αναγκαίες προσαρμογές για ορισμένες πράξεις που εξακολουθούν να ισχύουν μετά την 1η Ιανουαρίου 2007 και απαιτούν προσαρμογή λόγω προσχώρησης, δεν είχαν προβλεφθεί στις πράξεις προσχώρησης.

               (2)

               Σύμφωνα με το άρθρο 57 της πράξης προσχώρησης του 2003 και το άρθρο 56 της πράξης προσχώρησης του 2005, οι εν λόγω προσαρμογές πρέπει να θεσπισθούν από το Συμβούλιο, σε όλες τις περιπτώσεις στις οποίες το Συμβούλιο έχει θεσπίσει την αρχική πράξη.

               (3)

               Ως εκ τούτου, η σύσταση 98/376/ΕΚ του Συμβουλίου, της 4ης Ιουνίου 1998, σχετικά με δελτίο στάθμευσης για άτομα με ειδικές ανάγκες (1), θα πρέπει να τροποποιηθεί αναλόγως,

         ΣΥΝΙΣΤΑ:
   Η σύσταση 98/376/ΕΚ τροποποιείται όπως ορίζεται στο παράρτημα.

      Βρυξέλλες, 3 Μαρτίου 2008.

            Για το Συμβούλιο

            Ο Πρόεδρος

         J. PODOBNIK

      (1)  ΕΕ L 167 της 12.6.1998, σ. 25.

      ΠΑΡΑΡΤΗΜΑ
      Η σύσταση 98/376/ΕΚ τροποποιείται ως εξής:

                  1.

                  Στην έβδομη περίπτωση του σημείου Δ του παραρτήματος, ο κατάλογος των διακριτικών κωδικών αντικαθίσταται από τον εξής:

                              «B

                              :

                              Βέλγιο

                              BG

                              :

                              Βουλγαρία

                              CZ

                              :

                              Τσεχική Δημοκρατία

                              DK

                              :

                              Δανία

                              D

                              :

                              Γερμανία

                              EST

                              :

                              Εσθονία

                              IRL

                              :

                              Ιρλανδία

                              EL

                              :

                              Ελλάδα

                              E

                              :

                              Ισπανία

                              F

                              :

                              Γαλλία

                              I

                              :

                              Ιταλία

                              CY

                              :

                              Κύπρος

                              LV

                              :

                              Λεττονία

                              LT

                              :

                              Λιθουανία

                              L

                              :

                              Λουξεμβούργο

                              H

                              :

                              Ουγγαρία

                              M

                              :

                              Μάλτα

                              NL

                              :

                              Κάτω Χώρες

                              A

                              :

                              Αυστρία

                              PL

                              :

                              Πολωνία

                              P

                              :

                              Πορτογαλία

                              RO

                              :

                              Ρουμανία

                              SLO

                              :

                              Σλοβενία

                              SK

                              :

                              Σλοβακία

                              FIN

                              :

                              Φινλανδία

                              S

                              :

                              Σουηδία

                              UK

                              :

                              Ηνωμένο Βασίλειο».

                  2.

                  Στο σημείο Ε του παραρτήματος, το δεύτερο εδάφιο αντικαθίσταται από το ακόλουθο κείμενο:
                  «Στην περίπτωση κατά την οποία ένα κράτος μέλος επιθυμεί να αναγράψει τις ενδείξεις αυτές σε μια εθνική γλώσσα διαφορετική από τις ακόλουθες: βουλγαρικά, τσεχικά, δανικά, ολλανδικά, αγγλικά, εσθονικά, φινλανδικά, γαλλικά, γερμανικά, ελληνικά, ουγγρικά, ιρλανδικά, ιταλικά, λεττονικά, λιθουανικά, μαλτέζικα, πολωνικά, πορτογαλικά, ρουμανικά, σλοβακικά, σλοβενικά, ισπανικά ή σουηδικά, συντάσσει ένα δίγλωσσο κείμενο του δελτίου χρησιμοποιώντας μία από τις προαναφερθείσες γλώσσες, με την επιφύλαξη των λοιπών διατάξεων του παρόντος παραρτήματος.».


Avis juridique important

|

31976H0495

76/495/ΕΟΚ: Σύσταση του Συμβουλίου της 4ης Μαΐου 1976 περί της ορθολογικής χρησιμοποιήσεως της καταναλισκομένης ενεργείας στις αστικές συγκοινωνίες

Επίσημη Εφημερίδα αριθ. L 140 της 28/05/1976 σ. 0016 - 0017 Ελληνική ειδική έκδοση: Κεφάλαιο 12 τόμος 1 σ. 0134  Ισπανική ειδική έκδοση: Κεφάλαιο 12 τόμος 2 σ. 0119  Πορτογαλική ειδική έκδοση : Κεφάλαιο 12 τόμος 2 σ. 0119

ΣΥΣΤΑΣΗ ΤΟΥ ΣΥΜΒΟΥΛΙΟΥ της 4ης Μαΐου 1976 περί της ορθολογικής χρησιμοποιήσεως της καταναλισκομένης ενεργείας στις αστικές συγκοινωνίεςΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  το σχέδιο της Επιτροπής,  Εκτιμώντας:  ότι, στο ψήφισμά του της 17ης Σεπτεμβρίου 1974 περί της νέας στρατηγικής για την ενεργειακή πολιτική της Κοινότητος(1), το Συμβούλιο ενέκρινε ως στόχο τη "μείωση του ρυθμού αυξήσεως της εσωτερικής καταναλώσεως με τη λήψη μέτρων ορθολογικής  χρησιμοποιήσεως και εξοικονομήσεως της ενεργείας, χωρίς αυτό να θέσει σε κίνδυνο τους στόχους της οικονομικής και κοινωνικής αναπτύξεως"- ότι στο ψήφισμά του της 17ης Δεκεμβρίου 1974 περί του προγράμματος κοινοτικής δράσεως στον τομέα της ορθολογικής χρησιμοποιήσεως της ενεργείας(2), το Συμβούλιο έλαβε υπό σημείωση ότι, στην ανακοίνωσή της προς το Συμβούλιο με τίτλο "Ορθολογική  χρησιμοποίηση της ενεργείας", η Επιτροπή κατήρτισε ένα πρόγραμμα κοινοτικής δράσεως στο θέμα αυτό- ότι πρέπει να επιτευχθούν το ταχύτερο δυνατόν συγκεκριμένα αποτελέσματα στον τομέα της ορθολογικής χρησιμοποιήσεως της ενεργείας και ότι η ανάληψη δράσεως στον τομέα των αστικών συγκοινωνιών δύναται να συμβάλει στην πραγματοποίηση αυτού του στόχου- ότι οι συνιστώμενες δράσεις δύνανται να εξασφαλίζουν οικονομίες ενεργείας επαρκείς για να εγγυηθούν την αποδοτικότητα των αναγκαίων επενδύσεων- ότι στην ανακοίνωσή της προς το Συμβούλιο περί της αναπτύξεως κοινής πολιτικής για τις μεταφορές, η Επιτροπή προτείνει την ανάπτυξη ενιαίας πολιτικής, η οποία δύναται να επιφέρει βελτίωση, όχι μόνο στον τομέα των μεταφορών αλλά και στην ενεργειακή  κατάσταση,  ΣΥΝΙΣΤΑ ΣΤΑ ΚΡΑΤΗ ΜΕΛΗ:  1. προκειμένου να καταστεί δυνατή η ορθολογική χρησιμοποίηση τόσο των μέσων μαζικής μεταφοράς, όσο και των ιδιωτικών αυτοκινήτων, να κληθούν οι αρμόδιες αρχές να ενθαρρύνουν την παροχή υπηρεσιών αστικών μαζικών μεταφορών επιβατών που είναι συχνές,  εύχρηστες, τακτικές, ταχείες, αξιόπιστες και άνετες. Μεταξύ άλλων, θα πρέπει προς τούτο να ενθαρρυνθεί η εγκατάσταση υποστέγων στις στάσεις για την αντιμετώπιση των καιρικών συνθηκών και ο διαχωρισμός της κινήσεως ιδιωτικής και δημοσίας χρήσεως οχημάτων  με την δημιουργία ιδίως αποκλειστικών λωρίδων κυκλοφορίας για λεωφορεία και την παραχώρηση προτεραιότητας στους φωτεινούς σηματοδότες κυκλοφορίας- 2. να ενθαρρύνουν την έρευνα για τη βελτίωση του υφισταμένου υλικού και τον πειραματισμό σε συστήματα μαζικής μεταφοράς που ανταποκρίνονται καλύτερα στις ατομικές ανάγκες- 3. προκειμένου να μειωθεί η απόσταση της διακινήσεως μεταξύ της κατοικίας και του τόπου εργασίας που πραγματοποιείται με ιδιωτικά αυτοκίνητα, να ενθαρρύνουν την κατασκευή καταλλήλων χώρων σταθμεύσεως αυτοκινήτων κοντά στις αφετηρίες και τις κύριες  στάσεις των μέσων μαζικής μεταφοράς σε αστικές ή υπεραστικές ζώνες- 4. να εξετάσουν τη σκοπιμότητα τροποποιήσεως των φορολογικών και άλλων διατάξεων που ενθαρρύνουν τις μετακινήσεις με ιδιωτικά αυτοκίνητα και τις μετακινήσεις σε μεγάλη απόσταση, έστω και με οχήματα δημοσίας χρήσεως- 5. εκεί όπου οι μαζικές μεταφορές δεν επαρκούν να ενθαρρύνουν ένα συντελεστή πληρότητος των ιδιωτικών αυτοκινήτων όσον το δυνατόν μεγαλύτερο, ιδίως με την αναστολή των εμποδίων νομοθετικού, διοικητικού ή κανονιστικού χαρακτήρος για τη συμμετοχή των  επιβατών στα έξοδα του οδηγού σε περίπτωση μεταφοράς περισσοτέρων επιβατών με ιδιωτικά αυτοκίνητα και τη λήψη όλων των απαραιτήτων νομοθετικών, διοικητικών, μέτρων για να αποτρέψουν τους ασφαλιστικούς οργανισμούς να δημιουργήσουν ή να διατηρήσουν  συμβατικά εμπόδια στην πρακτική αυτή- 6. να ενθαρρύνουν κάθε μέτρο που επιτρέπει να καταστεί περισσότερο ομαλή η τροχαία κίνηση και πρωτίστως η κίνηση των οχημάτων που προσφέρουν υπηρεσίες μαζικής μεταφοράς, ιδίως με τον εκτεταμένο συγχρονισμό και προγραμματισμό της λειτουργίας των φωτεινών  σηματοδοτών.  Υιοθετώντας τη σύσταση αυτή, το Συμβούλιο έχει συνείδηση του γεγονότος ότι η μελέτη και η θέση σε εφαρμογή των προβλεπομένων μέτρων θα απαιτήσει να ληφθούν υπόψη οι επιπτώσεις τους σε άλλους τομείς της οικονομίας, και ιδίως στους τομείς των μεταφορών  και της φορολογίας.  Έγινε στις Βρυξέλλες, στις 4 Μαΐου 1976.  Για το Συμβούλιο Ο Πρόεδρος G. THORN  (1) ΕΕ αριθ. Α 153 της 9.7.1975, σ. 1.  (2) ΕΕ αριθ. Α 153 της 9.7.1975, σ. 5.


title: Σύσταση της Ευρωπαϊκής Κεντρικής Τράπεζας, της 27ης Μαρτίου 2015, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Deutsche Bundesbank (ΕΚΤ/2015/14)

text:
               6.5.2015

               EL

               Επίσημη Εφημερίδα της Ευρωπαϊκής Ένωσης

               C 149/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 27ης Μαρτίου 2015
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Deutsche Bundesbank
   (ΕΚΤ/2015/14)
   (2015/C 149/01)
   ΤΟ ΔΙΟΙΚΗΤΙΚΌ ΣΥΜΒΟΎΛΙΟ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τo άρθρo 27.1,
   Εκτιμώντας τα ακόλουθα:

               (1)

               Oι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Η θητεία της Ernst & Young AG Wirtschaftsprüfungsgesellschaft Steuerberatungsgesellschaft, μέχρι πρότινος εξωτερικών ελεγκτών της Deutsche Bundesbank, έληξε με τη διενέργεια του ελέγχου για το οικονομικό έτος 2014. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2015.

               (3)

               H Deutsche Bundesbank επέλεξε την Ernst & Young AG Wirtschaftsprüfungsgesellschaft Steuerberatungsgesellschaft ως τον εξωτερικό ελεγκτή της για τα οικονομικά έτη 2015 έως 2020,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Συνιστάται ο διορισμός της Ernst & Young AG Wirtschaftsprüfungsgesellschaft Steuerberatungsgesellschaft ως του εξωτερικού ελεγκτή της Deutsche Bundesbank για τα οικονομικά έτη 2015 έως 2020.

      Φρανκφούρτη, 27 Μαρτίου 2015.

            Ο Πρόεδρος της ΕΚΤ

         Mario DRAGHI


title: Σύσταση της Ευρωπαϊκής Κεντρικής Τράπεζας, της 5ης Δεκεμβρίου 2008 , προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Bank Ċentrali ta' Malta/Central Bank of Malta (ΕΚΤ/2008/19)

text:
               17.12.2008

               EL

               Επίσημη Εφημερίδα της Ευρωπαϊκής Ένωσης

               C 322/1

      ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 5ης Δεκεμβρίου 2008
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Bank Ċentrali ta' Malta/Central Bank of Malta
   (ΕΚΤ/2008/19)
   (2008/C 322/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη:
   το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών του Ευρωσυστήματος ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Η θητεία των σημερινών εξωτερικών ελεγκτών της Bank Ċentrali ta' Malta/Central Bank of Malta θα λήξει με το πέρας του ελέγχου για το οικονομικό έτος 2008. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2009.

               (3)

               Η Bank Ċentrali ta' Malta/Central Bank of Malta επέλεξε την εταιρεία KPMG ως τους εξωτερικούς ελεγκτές της για τα οικονομικά έτη 2009 έως 2013,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Συνιστάται ο διορισμός της εταιρείας KPMG ως των εξωτερικών ελεγκτών της Bank Ċentrali ta' Malta/Central Bank of Malta για τα οικονομικά έτη 2009 έως 2013.

      Φρανκφούρτη, 5 Δεκεμβρίου 2008.

            Ο Πρόεδρος της ΕΚΤ

         Jean-Claude TRICHET


title: Σύσταση της Επιτροπής, της 19ης Οκτωβρίου 2009 , για τις διαδικασίες ελάφρυνσης της παρακράτησης φόρου στην πηγή (Κείμενο που παρουσιάζει ενδιαφέρον για τον ΕΟΧ)

text:
               24.10.2009

               EL

               Επίσημη Εφημερίδα της Ευρωπαϊκής Ένωσης

               L 279/8

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 19ης Οκτωβρίου 2009
   για τις διαδικασίες ελάφρυνσης της παρακράτησης φόρου στην πηγή
   (Κείμενο που παρουσιάζει ενδιαφέρον για τον ΕΟΧ)
   (2009/784/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερο εδάφιο,
   Εκτιμώντας τα ακόλουθα:

               (1)

               Πολλά κράτη μέλη εφαρμόζουν την παρακράτηση φόρου στην πηγή στα έσοδα από τίτλους. Ο παρακρατούμενος φόρος αφαιρείται είτε από τον εκδότη των τίτλων είτε από έναν χρηματοπιστωτικό διαμεσολαβητή που συμμετέχει στην πληρωμή των εσόδων.

               (2)

               Σε πολλές περιπτώσεις, τόσο το κράτος της παρακράτησης στην πηγή όσο και το κράτος της κατοικίας έχουν φορολογικά δικαιώματα και, επομένως, οι επενδυτές μη μόνιμοι κάτοικοι μπορεί να δικαιούνται χαμηλότερο φορολογικό συντελεστή ή φοροαπαλλαγή στο κράτος παρακράτησης σύμφωνα με τις συμβάσεις για την αποφυγή της διπλής φορολογίας ή το εσωτερικό δίκαιο, αλλά οι διαδικασίες για τη μείωση του συντελεστή παρακράτησης φόρου ή για την αίτηση επιστροφής του παρακρατηθέντος φόρου είναι συχνά περίπλοκες και ποικίλλουν αρκετά μεταξύ των κρατών μελών.

               (3)

               Πολλά κράτη μέλη περιορίζουν τις υπηρεσίες πράκτορα παρακράτησης στους χρηματοπιστωτικούς διαμεσολαβητές που είναι εντός των ορίων της δικαιοδοσίας τους.

               (4)

               Η πολυπλοκότητα που προκύπτει ως αποτέλεσμα αυτής της κατάστασης παρεμποδίζει τη λειτουργία των κεφαλαιαγορών και αυξάνει το κόστος του διασυνοριακού διακανονισμού. Οι εκθέσεις Giovannini με τίτλο «Cross-border clearing and settlement arrangements in the European Union» (Διασυνοριακά συστήματα εκκαθάρισης και διακανονισμού στην Ευρωπαϊκή Ένωση) (1) του 2001 και «Second Report on EU Clearing and Settlement» (Δεύτερη έκθεση για την εκκαθάριση και τον διακανονισμό στην ΕΕ) (2) του 2003 εντόπισαν το ζήτημα αυτό ως φραγμό για τις αποτελεσματικές διασυνοριακές επενδύσεις σε τίτλους.

               (5)

               Δύο εκθέσεις της ομάδας εμπειρογνωμόνων για θέματα φορολογικής συμμόρφωσης (FISCO) (3) —«Fact-Finding Study on Fiscal Compliance Procedures Related to Clearing and Settlement within the EU» του 2006 και μια δεύτερη έκθεση του 2007 με τίτλο «Solutions to Fiscal Compliance Barriers Related to Post-Trading within the EU»— διερεύνησαν τις υφιστάμενες διαδικασίες ελάφρυνσης της παρακράτησης φόρου στην πηγή και πρότειναν τρόπους βελτίωσης της αποτελεσματικότητας της λειτουργίας τους.

               (6)

               Όπως υποδεικνύεται στις εν λόγω εκθέσεις, η χορήγηση φορολογικής ελάφρυνσης κατά την παρακράτηση στην πηγή στη θέση της εφαρμογής της διαδικασίας επιστροφής θα αποτελούσε σημαντικό βήμα για την απλούστευση των διαδικασιών της παρακράτησης φόρου.

               (7)

               Τα έσοδα από τίτλους που εμπίπτουν στο πεδίο εφαρμογής άλλης κοινοτικής νομοθεσίας, δηλαδή της οδηγίας 90/435/ΕΟΚ του Συμβουλίου, της 23ης Ιουλίου 1990, σχετικά με το κοινό φορολογικό καθεστώς το οποίο ισχύει για τις μητρικές και τις θυγατρικές εταιρείες διαφορετικών κρατών μελών (4), και της οδηγίας 2003/49/ΕΚ του Συμβουλίου, της 3ης Ιουνίου 2003, για την καθιέρωση κοινού συστήματος φορολόγησης των τόκων και των δικαιωμάτων που καταβάλλονται μεταξύ συνδεδεμένων εταιρειών διαφορετικών κρατών μελών (5), δεν πρέπει να καλύπτονται από αυτές τις διαδικασίες απλούστευσης. Επίσης, δεν απαιτείται απλούστευση για την παρακράτηση φόρου που επιβάλλεται από μερικά κράτη μέλη αντί της ανταλλαγής πληροφοριών κατά τη διάρκεια της μεταβατικής περιόδου σύμφωνα με το άρθρο 11 της οδηγίας 2003/48/ΕΚ του Συμβουλίου, της 3ης Ιουνίου 2003, για τη φορολόγηση των υπό μορφή τόκων εισοδημάτων από αποταμιεύσεις (6).

               (8)

               Όταν σε εξαιρετικές περιπτώσεις η φορολογική ελάφρυνση στην πηγή δεν είναι εφικτή, τα κράτη μέλη παρακράτησης στην πηγή θα μπορούσαν επίσης να βελτιώσουν την τρέχουσα κατάσταση με την καθιέρωση ταχείας διαδικασίας επιστροφής του φόρου.

               (9)

               Προκειμένου να εξασφαλιστούν ουδέτερες συνθήκες ανταγωνισμού μεταξύ των κοινοτικών χρηματοπιστωτικών διαμεσολαβητών, είναι ορθό να επιτραπεί στους χρηματοπιστωτικούς διαμεσολαβητές που είναι εγκατεστημένοι σε άλλα κράτη μέλη εκτός από τα κράτη μέλη παρακράτησης στην πηγή, και οι οποίοι παρεμβάλλονται μεταξύ του εκδότη των τίτλων και του δικαιούχου, να συμμετέχουν στις διαδικασίες παρακράτησης του φόρου ως πράκτορες πληροφόρησης ή ως πράκτορες παρακράτησης.

               (10)

               Οι χρηματοπιστωτικοί διαμεσολαβητές που είναι εγκατεστημένοι σε χώρες της ΕΖΕΣ πρέπει να αντιμετωπίζονται με τον ίδιο τρόπο όπως οι χρηματοπιστωτικοί διαμεσολαβητές που είναι εγκατεστημένοι στα κράτη μέλη στον βαθμό που οι χώρες αυτές παρέχουν επίπεδο διοικητικής συνδρομής ισοδύναμο με εκείνο που προβλέπεται στο πλαίσιο της οδηγίας 77/799/ΕΟΚ του Συμβουλίου, της 19ης Δεκεμβρίου 1977, περί της αμοιβαίας συνδρομής των αρμοδίων αρχών των κρατών μελών στον τομέα των άμεσων φόρων και των φόρων επί ασφαλίστρων (7), και της οδηγίας 2008/55/ΕΚ του Συμβουλίου, της 26ης Μαΐου 2008, για την αμοιβαία συνδρομή για την είσπραξη απαιτήσεων σχετικών με ορισμένες εισφορές, δασμούς, φόρους και άλλα μέτρα (8).

               (11)

               Τα κράτη μέλη έχουν νόμιμο δικαίωμα να προστατεύουν τα φορολογικά έσοδά τους και πρέπει, επομένως, να έχουν τη δυνατότητα να επιβάλλουν στους χρηματοπιστωτικούς διαμεσολαβητές την υποχρέωση να λαμβάνουν εκ των προτέρων άδεια ή έγκριση, προκειμένου να ενεργούν ως πράκτορες πληροφόρησης ή ως πράκτορες παρακράτησης.

               (12)

               Εάν επιτραπεί στους χρηματοπιστωτικούς διαμεσολαβητές να μεταβιβάζουν μόνο συγκεντρωτικές πληροφορίες για τους συντελεστές παρακράτησης φόρου στον επόμενο χρηματοπιστωτικό διαμεσολαβητή σε μια αλυσίδα φύλαξης, θα υπάρξει σημαντική εξοικονόμηση για όλα τα ενδιαφερόμενα μέρη και θα εξαλειφθούν οι ανησυχίες σχετικά με την προστασία των δεδομένων και τον ανταγωνισμό σε σύνδεση με τη μεταβίβαση πληροφοριών για τους πελάτες μεταξύ των χρηματοπιστωτικών διαμεσολαβητών.

               (13)

               Η απλούστευση μπορεί να προωθηθεί εάν γίνονται δεκτοί εναλλακτικοί τρόποι απόδειξης του δικαιώματος των επενδυτών για φορολογικές ελαφρύνσεις, εκτός από τα πιστοποιητικά (φορολογικής) κατοικίας, όπως η αυτοπιστοποίηση και οι πληροφορίες προσδιορισμού ταυτότητας που κατέχουν οι χρηματοπιστωτικοί διαμεσολαβητές στο πλαίσιο των καθηκόντων που ορίζονται από την οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων (9).

               (14)

               Προκειμένου να μειωθεί ο διοικητικός φόρτος, πρέπει να επιτρέπεται στους χρηματοπιστωτικούς διαμεσολαβητές να καταχωρίζουν την τεκμηρίωση με ηλεκτρονική μορφή.

               (15)

               Τα κράτη μέλη πρέπει να αξιοποιούν τις δυνατότητες ανταλλαγής πληροφοριών στο πλαίσιο της κοινοτικής νομοθεσίας και των διμερών φορολογικών συμφωνιών και να επιδίδονται σε κοινούς ή μεμονωμένους ελέγχους προκειμένου να ελέγχεται η συμμόρφωση των χρηματοπιστωτικών διαμεσολαβητών με τις υποχρεώσεις τους. Πρέπει επίσης να χρησιμοποιούν την οδηγία 2008/55/ΕΚ και οποιαδήποτε μελλοντικά ισοδύναμα νομικά μέσα για την ανάκτηση φορολογικών εσόδων από άλλο κράτος μέλος ή από μια χώρα της ΕΖΕΣ.

               (16)

               Οι αντιπρόσωποι των κρατών μελών στην ομάδα εργασίας IV της Επιτροπής για την άμεση φορολογία και στην Ευρωπαϊκή Επιτροπή Κινητών Αξιών έχουν συζητήσει λεπτομερώς το θέμα αυτό. Παράλληλες εργασίες για τις διαδικασίες ελάφρυνσης της παρακράτησης φόρου πραγματοποιούνται επίσης στον Οργανισμό Οικονομικής Συνεργασίας και Ανάπτυξης (ΟΟΣΑ).

         ΣΥΝΙΣΤΑ:
   1.   Αντικείμενο και πεδίο εφαρμογής

   1.1.   Η παρούσα σύσταση αφορά βελτιώσεις στις διαδικασίες των κρατών μελών για τη χορήγηση ελάφρυνσης στην παρακράτηση φόρου στην πηγή για τα διασυνοριακά έσοδα από τίτλους που αποκομίζουν οι επενδυτές που κατοικούν στην Κοινότητα, σύμφωνα με τις συμβάσεις για την αποφυγή της διπλής φορολόγησης ή τις διατάξεις του εσωτερικού δικαίου.
   1.2.   Η παρούσα σύσταση ισχύει για τα έσοδα από τίτλους που πηγάζουν σε ένα κράτος μέλος και καταβάλλονται μέσω ενός ή περισσότερων χρηματοπιστωτικών διαμεσολαβητών που είναι εγκατεστημένοι στην Κοινότητα, ή στις χώρες της ΕΖΕΣ οι οποίες παρέχουν επίπεδο διοικητικής συνδρομής ισοδύναμο με εκείνο που προβλέπεται στο πλαίσιο της οδηγίας 77/799/ΕΟΚ και της οδηγίας 2008/55/ΕΚ.
   1.3.   Η παρούσα σύσταση δεν εφαρμόζεται στα έσοδα από τίτλους που εμπίπτουν στο πεδίο εφαρμογής της οδηγίας 90/435/ΕΟΚ ή της οδηγίας 2003/49/ΕΚ ή στην παρακράτηση φόρου που επιβάλλουν ορισμένα κράτη μέλη κατά τη διάρκεια της μεταβατικής περιόδου σύμφωνα με το άρθρο 11 της οδηγίας 2003/48/ΕΚ.
   2.   Ορισμοί

   Για τους σκοπούς της παρούσας σύστασης ισχύουν οι ακόλουθοι ορισμοί:

               α)

               ως «έσοδα από τίτλους» νοούνται τα μερίσματα, οι τόκοι ή άλλα έσοδα που παράγουν οι τίτλοι και τα οποία υπόκεινται σε παρακράτηση φόρου στο κράτος μέλος παρακράτησης στην πηγή·

               β)

               ως «κράτος μέλος παρακράτησης στην πηγή» νοείται το κράτος μέλος στο οποίο έχει τη φορολογική κατοικία του ο εκδότης των τίτλων που παράγουν έσοδα·

               γ)

               ως «κράτος μέλος κατοικίας» νοείται το κράτος μέλος στο οποίο έχει τη φορολογική κατοικία του ο δικαιούχος των εσόδων από τίτλους·

               δ)

               ως «χρηματοπιστωτικός διαμεσολαβητής» νοείται ένα κεντρικό αποθετήριο αξιών, πιστωτικό ίδρυμα ή οποιαδήποτε άλλη εξουσιοδοτημένη ή εποπτευόμενη οικονομική οντότητα στην αλυσίδα φύλαξης μεταξύ του εκδότη των τίτλων και του δικαιούχου·

               ε)

               ως «δικαιούχος» νοείται ο επενδυτής που εισπράττει τα έσοδα από τίτλους για δικό του λογαριασμό·

               στ)

               ως «πράκτορας πληροφόρησης» νοείται ο χρηματοπιστωτικός διαμεσολαβητής που έχει εξουσιοδοτηθεί από το κράτος μέλος παρακράτησης στην πηγή να αναλάβει την ευθύνη για την επαλήθευση του δικαιώματος του επενδυτή για φορολογική ελάφρυνση, καθώς και για την κοινοποίηση αυτών των πληροφοριών στον επόμενο χρηματοπιστωτικό διαμεσολαβητή στην αλυσίδα φύλαξης ώστε τελικά οι εν λόγω πληροφορίες να περιέλθουν στον πράκτορα παρακράτησης·

               ζ)

               ως «πράκτορας παρακράτησης» νοείται ο πράκτορας πληροφόρησης που έχει επίσης εξουσιοδοτηθεί από το κράτος μέλος παρακράτησης στην πηγή να αναλάβει την ευθύνη για την αφαίρεση του φόρου στην πηγή σύμφωνα με τον κατάλληλο συντελεστή και την πληρωμή του αφαιρούμενου φόρου στην αρμόδια φορολογική αρχή του κράτους μέλους παρακράτησης στην πηγή·

               η)

               ως «συγκεντρωτικές πληροφορίες για τους συντελεστές παρακράτησης φόρου» νοούνται οι πληροφορίες που παρέχονται σε μορφότυπο που ομαδοποιεί τα έσοδα από τίτλους με βάση τον εφαρμοστέο συντελεστή παρακράτησης φόρου χωρίς να αναφέρονται οι ιδιοκτήτες των τίτλων.

         3.   Φορολογική ελάφρυνση στην πηγή

   Τα κράτη μέλη παρακράτησης στην πηγή καλούνται να χορηγούν ελάφρυνση της παρακράτησης φόρου στην πηγή κατά την πληρωμή των εσόδων από τίτλους υπό τον όρο ότι είναι διαθέσιμες όλες οι απαραίτητες πληροφορίες.
   4.   Τυποποιημένες και ταχείες διαδικασίες επιστροφής φόρων

   Όταν σε εξαιρετικές περιπτώσεις δεν είναι εφικτή η φορολογική ελάφρυνση στην πηγή, τα κράτη μέλη παρακράτησης στην πηγή καλούνται να θεσπίσουν τυποποιημένες και ταχείες διαδικασίες επιστροφής φόρων. Οι εν λόγω διαδικασίες πρέπει να περιλαμβάνουν τα εξής:

               α)

               να επιτραπεί στους πράκτορες πληροφόρησης ή τους πράκτορες παρακράτησης να υποβάλλουν αιτήσεις επιστροφής φόρων στις φορολογικές αρχές του κράτους μέλους παρακράτησης στην πηγή εξ ονόματος των επενδυτών·

               β)

               τη χρήση ενός ενιαίου σημείου επαφής για την υποβολή και την επεξεργασία όλων των αιτήσεων επιστροφής φόρων και τη δημοσίευση των σχετικών πληροφοριών για τις διαδικασίες επιστροφής φόρων σε έναν ιστοχώρο, σε μια τουλάχιστον γλώσσα συνήθη στον διεθνή χρηματοοικονομικό τομέα·

               γ)

               τη χρήση κοινών μορφοτύπων για τις αιτήσεις επιστροφής φόρων που θα μπορούν να κατατεθούν ηλεκτρονικά·

               δ)

               την επιστροφή φόρων σε εύλογο χρονικό διάστημα και κανονικά, τουλάχιστον, εντός 6 μηνών από την παραλαβή της αίτησης επιστροφής φόρων από την αρμόδια φορολογική αρχή, υπό τον όρο ότι είναι διαθέσιμες όλες οι απαραίτητες πληροφορίες.

         5.   Ρόλος των πρακτόρων πληροφόρησης και των πρακτόρων παρακράτησης

   5.1.   Ο πράκτορας πληροφόρησης που βρίσκεται πλησιέστερα στον επενδυτή πρέπει κανονικά να είναι στην κατάλληλη θέση ώστε να ενεργεί επίσης ως πράκτορας παρακράτησης.
   5.2.   Όταν δεν συμβαίνει αυτό, και υπάρχει αλυσίδα φύλαξης που περιλαμβάνει πολλούς πράκτορες πληροφόρησης, τότε:

               α)

               ο πράκτορας πληροφόρησης που βρίσκεται πλησιέστερα στον επενδυτή θα πρέπει να επαληθεύει εάν ο επενδυτής έχει δικαίωμα φορολογικής ελάφρυνσης και θα πρέπει να καταθέτει τη λαμβανόμενη τεκμηρίωση·

               β)

               ο πράκτορας πληροφόρησης που βρίσκεται πλησιέστερα στον επενδυτή θα πρέπει να υποβάλλει συγκεκριμένες πληροφορίες για κάθε επενδυτή στο κράτος μέλος παρακράτησης στην πηγή είτε σε ετήσια βάση είτε κατόπιν αιτήσεως·

               γ)

               κάθε πράκτορας πληροφόρησης στην αλυσίδα φύλαξης πρέπει να διαβιβάζει τις συγκεντρωτικές πληροφορίες για τους συντελεστές παρακράτησης φόρου στον επόμενο πράκτορα πληροφόρησης στην αλυσίδα ώστε τελικά αυτές να περιέλθουν στον πράκτορα παρακράτησης· και

               δ)

               ο πράκτορας παρακράτησης πρέπει να εφαρμόζει την ελάφρυνση της παρακράτησης φόρου στην πηγή βάσει των λαμβανόμενων συγκεντρωτικών πληροφοριών για τους συντελεστές παρακράτησης φόρου.

         6.   Όροι για τους χρηματοπιστωτικούς διαμεσολαβητές

   6.1.   Τα κράτη μέλη παρακράτησης στην πηγή καλούνται να ορίσουν όρους και υποχρεώσεις που τηρούν την αρχή της αναλογικότητας και της απαγόρευσης των διακρίσεων βάσει των οποίων ένας χρηματοπιστωτικός διαμεσολαβητής θα εξουσιοδοτείται να ενεργεί ως πράκτορας πληροφόρησης ή ως πράκτορας παρακράτησης.
   6.2.   Τα κράτη μέλη παρακράτησης στην πηγή καλούνται να ανακαλούν την εξουσιοδότηση που έχει χορηγηθεί σε περίπτωση όπου ένας πράκτορας πληροφόρησης ή ένας πράκτορας παρακράτησης δεν συμμορφώνεται με τους όρους και τις υποχρεώσεις του.
   7.   Έγγραφα αποδεικτικά του δικαιώματος φορολογικής ελάφρυνσης

   7.1.   Τα κράτη μέλη παρακράτησης στην πηγή καλούνται να δέχονται εναλλακτικούς τρόπους απόδειξης του δικαιώματος των επενδυτών για φορολογικές ελαφρύνσεις, αντί για τα πιστοποιητικά φορολογικής κατοικίας που εκδίδονται από το κράτος μέλος της κατοικίας. Οι εν λόγω εναλλακτικοί τρόποι απόδειξης μπορούν να περιλαμβάνουν την αυτοπιστοποίηση από τον δικαιούχο και τα αποδεικτικά έγγραφα που συγκεντρώνουν οι πράκτορες πληροφόρησης στο πλαίσιο των καθηκόντων που ορίζονται από την οδηγία 2004/39/ΕΚ για τις αγορές χρηματοπιστωτικών μέσων.
   7.2.   Κατά την καθιέρωση εναλλακτικών τρόπων απόδειξης, όπως αναφέρονται στο σημείο 7.1, τα κράτη μέλη παρακράτησης στην πηγή μπορούν να λαμβάνουν υπόψη το επίπεδο κινδύνου που συνδέεται, παραδείγματος χάριν, με τον καθορισμό λιγότερο επαχθών κανόνων στην περίπτωση απαιτήσεων κάτω των 1 000 ευρώ.
   8.   Πληροφορίες και τεκμηρίωση σε ηλεκτρονική μορφή

   Τα κράτη μέλη παρακράτησης στην πηγή καλούνται να επιτρέπουν στους πράκτορες πληροφόρησης και στους πράκτορες παρακράτησης να διαβιβάζουν και να αρχειοθετούν πληροφορίες και τεκμηρίωση με ηλεκτρονικά μέσα.
   9.   Εποπτεία

   Τα κράτη μέλη καλούνται να θεσπίσουν διαδικασίες για την εξέταση της συμμόρφωσης των πρακτόρων πληροφόρησης και των πρακτόρων παρακράτησης με τις υποχρεώσεις που δημιουργούνται σύμφωνα με την παρούσα σύσταση. Αυτό θα μπορούσε να περιλαμβάνει μεμονωμένους ή κοινούς λογιστικούς ελέγχους από τη φορολογική αρχή του κράτους μέλους παρακράτησης στην πηγή, τη φορολογική αρχή του κράτους μέλους στο οποίο βρίσκονται οι πληροφορίες ή είναι εγκατεστημένος ο πράκτορας παρακράτησης, ή από εξωτερικούς ελεγκτές.
   10.   Παρακολούθηση

   10.1.   Τα κράτη μέλη παροτρύνονται να θεσπίσουν πιο ευέλικτους κανόνες από εκείνους που προβλέπονται από την παρούσα σύσταση όσον αφορά την απλούστευση των διαδικασιών για τη χορήγηση ελάφρυνσης της παρακράτησης φόρου στην πηγή στα διασυνοριακά έσοδα από τίτλους.
   10.2.   Τα κράτη μέλη καλούνται να ερευνήσουν τα περιθώρια που προσφέρει η παρούσα σύσταση για την εφαρμογή νέων, μη επαχθών διαύλων ανταλλαγής πληροφοριών με στόχο την παροχή συγκεκριμένων πληροφοριών για τους επενδυτές τόσο στο κράτος μέλος παρακράτησης στην πηγή όσο και στο κράτος μέλος κατοικίας. Αυτό θα μπορούσε να χρησιμοποιήσει ως υπόδειγμα τις διαδικασίες που έχουν καταρτιστεί στο πλαίσιο κοινοτικής νομοθεσίας, ιδιαίτερα της οδηγίας 2003/48/ΕΚ.
   10.3.   Τα κράτη μέλη καλούνται να διερευνήσουν τη δυνατότητα και τους όρους ώστε να επιτραπεί στους πράκτορες παρακράτησης να αντισταθμίζουν επιστρεπτέα ποσά φόρων έναντι φόρων καταβλητέων στις φορολογικές αρχές του κράτους μέλους παρακράτησης στην πηγή.
   10.4.   Τα κράτη μέλη καλούνται να αναπτύξουν κοινούς όρους και υποχρεώσεις που θα διέπουν την έγκριση των χρηματοπιστωτικών διαμεσολαβητών για τους σκοπούς της παρούσας σύστασης.
   10.5.   Τα κράτη μέλη καλούνται να συνεχίσουν τις εργασίες σχετικά με πιθανούς τρόπους βελτίωσης των διαδικασιών ελάφρυνσης της παρακράτησης φόρου στα πλαίσια των αρμοδίων ομάδων εργασίας της Επιτροπής και να υιοθετήσουν συντονισμένη θέση στις αντίστοιχες συζητήσεις στον ΟΟΣΑ.
   11.   Αποδέκτες

   Η παρούσα σύσταση απευθύνεται στα κράτη μέλη.

      Βρυξέλλες, 19 Οκτωβρίου 2009.

            Για την Επιτροπή

         Charlie McCREEVY

            Μέλος της Επιτροπής

      (1)  http://ec.europa.eu/internal_market/financial-markets/docs/clearing/first_giovannini_report_en.pdf

      (2)  http://ec.europa.eu/internal_market/financial-markets/docs/clearing/second_giovannini_report_en.pdf

      (3)  http://ec.europa.eu/internal_market/financial-markets/clearing/compliance_fr.htm#reports

      (4)  ΕΕ L 225 της 20.8.1990, σ. 6.

      (5)  ΕΕ L 157 της 26.6.2003, σ. 49.

      (6)  ΕΕ L 157 της 26.6.2003, σ. 38.

      (7)  ΕΕ L 336 της 27.12.1977, σ. 15.

      (8)  ΕΕ L 150 της 10.6.2008, σ. 28.

      (9)  ΕΕ L 145 της 30.4.2004, σ. 1.


Avis juridique important

|

31998H0560

98/560/ΕΚ: Σύσταση του Συμβουλίου της 24ης Σεπτεμβρίου 1998 για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας

Επίσημη Εφημερίδα αριθ. L 270 της 07/10/1998 σ. 0048 - 0055

ΣΥΣΤΑΣΗ ΤΟΥ ΣΥΜΒΟΥΛΙΟΥ της 24ης Σεπτεμβρίου 1998 για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης μέσω της προώθησης εθνικών πλαισίων με σκοπό την επίτευξη συγκρίσιμου και αποτελεσματικού επιπέδου προστασίας των ανηλίκων και της ανθρώπινης αξιοπρέπειας (98/560/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130,την πρόταση της Επιτροπής,τη γνώμη του Ευρωπαϊκού Κοινοβουλίου (1),τη γνώμη της Οικονομικής και Κοινωνικής Επιτροπής (2),Εκτιμώντας:(1) ότι η Επιτροπή ενέκρινε το Πράσινο Βιβλίο για την προστασία των ανηλίκων και της ανθρώπινης αξιοπρέπειας στο πλαίσιο των οπτικοακουστικών υπηρεσιών και των υπηρεσιών πληροφόρησης στις 16 Οκτωβρίου 1996 και ότι το Συμβούλιο το υποδέχτηκε ευνοϊκά κατά τη σύνοδό του της 16ης Δεκεμβρίου 1996 7(2) ότι το Ευρωπαϊκό Κοινοβούλιο (3), η Οικονομική και Κοινωνική Επιτροπή (4) και η Επιτροπή των Περιφερειών (5) εξέδωσαν γνώμες σχετικά με το Πράσινο Βιβλίο 7(3) ότι τα συμπεράσματα της διαδικασίας διαβούλευσης των ενδιαφερόμενων μερών υποβλήθηκαν από την Επιτροπή στο Συμβούλιο κατά τη σύνοδό του της 30ής Ιουνίου 1997 και έτυχαν ομόφωνης θετικής υποδοχής από το τελευταίο 7(4) ότι η Επιτροπή ενέκρινε στις 16 Οκτωβρίου 1996 την ανακοίνωση για το παράνομο και επιβλαβές υλικό στο Ιντερνέτ (Διαδίκτυο) 7 ότι στις 17 Φεβρουαρίου 1997, το Συμβούλιο και οι αντιπρόσωποι των κυβερνήσεων των κρατών μελών, συνελθόντες στο πλαίσιο του Συμβουλίου ενέκριναν το φήφισμα για το παράνομο και επιβλαβές περιεχόμενο του Ιντερνέτ (6) 7 ότι, στις 24 Απριλίου 1997, το Ευρωπαϊκό Κοινοβούλιο εξέδωσε γνώμη σχετικά με την ανακοίνωση της Επιτροπής για το παράνομο και επιβλαβές υλικό στο Ιντερνέτ, ότι οι εργασίες αυτές συνεχίζονται κατά τρόπο που συμπληρώνει την παρούσα σύσταση, εφόσον ασχολούνται με όλες τις μορφές παράνομου και επιβλαβούς υλικού ειδικά στο Ιντερνέτ 7(5) ότι η παρούσα σύσταση αφορά, ειδικότερα, ζητήματα προστασίας των ανηλίκων και της ανθρώπινης αξιοπρέπειας στις οπτικοακουστικές υπηρεσίες και υπηρεσίες πληροφόρησης που καθίστανται διαθέσιμες για το κοινό, ανεξάρτητα από τον τρόπο μετάδοσης (π.χ. εκπομπή, ιδιόκτητες υπηρεσίες άμεσης επικοινωνίας (on-line) ή υπηρεσίες στο Ιντερνέτ) 7(6) ότι, για την ανάπτυξη της ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης και την προσαρμογή της στην τεχνολογική εξέλιξη και τις διαρθρωτικές αλλαγές, έχουν κεφαλαιώδη σημασία η ενημέρωση, η ευαισθητοποίηση και η εκπαίδευση των χρηστών 7 ότι αυτό αποτελεί επίσης προϋπόθεση για την πλήρη συμμετοχή του ευρωπαίου πολίτη στην κοινωνία της πληροφορίας 7 ότι, για το λόγο αυτό, πέραν των μέτρων προστασίας των ανηλίκων και καταπολέμησης του παράνομου υλικού που θίγει την ανθρώπινη αξιοπρέπεια, πρέπει να προωθηθεί η νόμιμη και υπεύθυνη χρήση των οπτικοακουστικών υπηρεσιών και των υπηρεσιών πληροφόρησης, μεταξύ άλλων και μέσω της άσκησης μέτρων γονικού ελέγχου 7(7) ότι η οδηγία 97/36/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1997, για την τροποποίηση της οδηγίας 89/552/ΕΟΚ του Συμβουλίου, για τον συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (7), και ιδίως τα άρθρα 22, 22α και 22β, προβλέπει πλήρες σύνολο μέτρων για την προστασία των ανηλίκων από τις τηλεοπτικές εκπομπές ούτως ώστε να εξασφαλίσει την ελεύθερη κυκλοφορία των τελευταίων 7(8) ότι η ανάπτυξη των οπτικοακουστικών υπηρεσιών και των υπηρεσιών πληροφόρησης είναι ζωτικής σημασίας για την Ευρώπη λαμβανομένων υπόψη των σημαντικών δυνατοτήτων τους τόσο στον τομέα της εκπαίδευσης, της πρόσβασης στην πληροφορία και στον πολιτισμό, όσο και στην οικονομική ανάπτυξη και τη δημιουργία θέσεων απασχόλησης 7(9) ότι η πλήρης αξιοποίηση των δυνατοτήτων αυτών προϋποθέτει την ύπαρξη αποδοτικής και καινοτόμου βιομηχανίας στην Κοινότητα 7 ότι η ευθύνη περιέρχεται πρωτίστως στις επιχειρήσεις για εξασφάλιση και βελτίωση της ανταγωνιστικότητάς τους, με τη στήριξη των δημόσιων αρχών, όπου αυτό είναι σκόπιμο 7(10) ότι η δημιουργία του κλίματος εμπιστοσύνης που είναι αναγκαίο για την ανάπτυξη της βιομηχανίας οπτικοακουστικών υπηρεσιών και υπηρεσιών πληροφόρησης μέσω της απομάκρυνσης των εμποδίων για την ανάπτυξη και την πλήρη ανταγωνιστικότητα της εν λόγω βιομηχανίας προωθείται με την προστασία ορισμένων σημαντικών γενικών συμφερόντων, όπως η προστασία των ανηλίκων και της ανθρώπινης αξιοπρέπειας 7(11) ότι η ανάπτυξη περιβάλλοντος που ευνοεί τη συνεργασία μεταξύ επιχειρήσεων του τομέα σε ζητήματα προστασίας των ανηλίκων και της ανθρώπινης αξιοπρέπειας θα συμβάλει στη βελτίωση της γενικής ανταγωνιστικότητας της ευρωπαϊκής βιομηχανίας οπτικοακουστικών υπηρεσιών και υπηρεσιών πληροφόρησης 7(12) ότι η ύπαρξη ορισμένων τεχνολογικών προϋποθέσεων επιτρέπει υψηλό επίπεδο προστασίας των προαναφερομένων σημαντικών γενικών συμφερόντων, ιδίως της προστασίας των ανηλίκων και της ανθρώπινης αξιοπρέπειας, και, κατά συνέπεια, την αποδοχή των υπηρεσιών αυτών από όλους τους χρήστες 7(13) ότι, συνεπώς, είναι σημαντικό οι επιχειρήσεις να ενθαρρυνθούν να αναπτύξουν ένα εθνικό δίκτυο αυτορρύθμισης μέσω της συνεργασίας τους με τα άλλα ενδιαφερόμενα μέρη 7 ότι η αυτορρύθμιση μπορεί να προσφέρει στις επιχειρήσεις τα μέσα ταχύτατης προσαρμογής τους στην επιταχυνόμενη τεχνική πρόοδο και τις αγορές παγκόσμιας κλίμακας 7(14) ότι η προστασία των γενικών συμφερόντων με τον τρόπο αυτό πρέπει να επιδιωχθεί εντός των πλαισίων των θεμελιωδών αρχών του σεβασμού του ιδιωτικού βίου και της ελευθερίας της έκφρασης, όπως αυτές καθιερώνονται στα άρθρα 8 και 10 της ευρωπαϊκής σύμβασης για την προστασία των δικαιωμάτων του ανθρώπου και των θεμελιωδών ελευθεριών και όπως αναγνωρίζονται στο άρθρο ΣΤ παράγραφος 2 της συνθήκης για την Ευρωπαϊκή Ένωση καθώς και από τη νομολογία του Ευρωπαϊκού Δικαστηρίου ως γενικές αρχές κοινοτικού δικαίου 7(15) ότι οποιοδήποτε μέτρο για τον περιορισμό αυτών των δικαιωμάτων και ελευθεριών πρέπει να μην εισάγει διακρίσεις και να είναι αναγκαίο για την επίτευξη του επιδιωκόμενου στόχου καθώς και αυστηρά ανάλογο προς τους περιορισμούς που επιβάλλει 7(16) ότι ο παγκόσμιος χαρακτήρας των δικτύων επικοινωνίας καθιστά αναγκαία τη διεθνή προσέγγιση των ζητημάτων προστασίας των ανηλίκων και της ανθρώπινης αξιοπρέπειας στις οπτικοακουστικές υπηρεσίες και τις υπηρεσίες πληροφόρησης, ότι, υπ' αυτή την έννοια, η ανάπτυξη ενός κοινού ενδεικτικού πλαισίου σε ευρωπαϊκό επίπεδο καθιστά δυνατή την προώθηση των ευρωπαϊκών αξιών και ταυτόχρονα συμβάλλει αποφασιστικά στη διεθνή συζήτηση 7(17) ότι είναι θεμελιώδους σημασίας να γίνεται διάκριση μεταξύ των ζητημάτων που αφορούν παράνομο περιεχόμενο που θίγει την ανθρώπινη αξιοπρέπεια και των ζητημάτων που αφορούν υλικό που, αν και νόμιμο, ενδέχεται να βλάψει τους ανηλίκους θίγοντας τη σωματική, πνευματική ή ηθική τους ανάπτυξη 7 ότι οι δύο αυτές προβληματικές πιθανόν να απαιτούν διαφορετική προσέγγιση και διαφορετικές λύσεις 7(18) ότι οι εθνικές νομοθεσίες των κρατών μελών που ορίζουν τους κανόνες και τις αρχές που διέπουν την προστασία των ανηλίκων και της ανθρώπινης αξιοπρέπειας, αντανακλούν την πολυμορφία του πολιτισμού και τις εθνικές και τοπικές ευαισθησίες 7 ότι, στο πλαίσιο αυτό, πρέπει να δοθεί ιδιαίτερη προσοχή στην εφαρμογή της αρχής της επικουρικότητας 7(19) ότι, λόγω του διεθνικού χαρακτήρα των δικτύων επικοινωνιών, η αποτελεσματικότητα των εθνικών μέτρων θα ενισχυθεί, στο επίπεδο της Κοινότητας, με το συντονισμό των εθνικών πρωτοβουλιών και των αρχών που έχουν αναλάβει την εφαρμογή τους σύμφωνα με τις αντίστοιχες ευθύνες και λειτουργίες των ενδιαφερομένων μερών και με την ανάπτυξη της συνεργασίας και την ανταλλαγή κανόνων ορθής πρακτικής σε συναφείς τομείς 7(20) ότι, ως συμπληρωματικό μέτρο, το οποίο να σέβεται πλήρως τα συναφή κανονιστικά πλαίσια σε εθνικό και κοινοτικό επίπεδο, η ανάπτυξη της αυτορρύθμισης των φορέων θα πρέπει να συμβάλλει στην ταχεία εφαρμογή συγκεκριμένων λύσεων στα προβλήματα προστασίας των ανηλίκων και της ανθρώπινης αξιοπρέπειας, διατηρώντας παράλληλα την αναγκαία ευελιξία ούτως ώστε να λαμβάνονται υπόψη οι αλματώδεις εξελίξεις των οπτικοακουστικών υπηρεσιών και των υπηρεσιών πληροφόρησης 7(21) ότι η συμβολή της Κοινότητας, η οποία αποσκοπεί στη συμπλήρωση της δράσης των κρατών μελών σε θέματα προστασίας των ανηλίκων και της ανθρώπινης αξιοπρέπειας στον τομέα των οπτικοακουστικών υπηρεσιών και των υπηρεσιών πληροφόρησης, θα πρέπει να στηρίζεται στην πλήρη εκμετάλλευση των υφιστάμενων μέσων 7(22) ότι θα πρέπει να υπάρχει στενός συντονισμός των διάφορων σχετικών πρωτοβουλιών που έχουν αναληφθεί παράλληλα με την παρακολούθηση του Πράσινου Βιβλίου, ιδίως των εργασιών που διεξάγονται στο πλαίσιο της παρακολούθησης της ανακοίνωσης «Παράνομο και επιβλαβές υλικό στο Ιντερνέτ», στις οποίες περιλαμβάνεται το ψήφισμα που ενέκριναν στις 17ης Φεβρουαρίου 1997 το Συμβούλιο και οι αντιπρόσωποι των κυβερνήσεων των κρατών μελών, συνελθόντες στα πλαίσια του Συμβουλίου, το ψήφισμα του Ευρωπαϊκού Κοινοβουλίου του 1997 και οι δύο εκθέσεις της ομάδας εργασίας που υποβλήθηκαν στο Συμβούλιο στις 28 Νοεμβρίου 1996 και στις 27 Ιουνίου 1997, των εργασιών που πραγματοποιήθηκαν σύμφωνα με τις διατάξεις του άρθρου 22β της οδηγίας 89/552/ΕΟΚ του Συμβουλίου για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων (8), και των εργασιών για θέματα συνεργασίας στους τομείς της δικαιοσύνης και των εσωτερικών υποθέσεων 7(23) ότι η εφαρμογή της παρούσας σύστασης θα είναι στενά συντονισμένη με την εφαρμογή οποιουδήποτε ενδεχόμενου νέου μέτρου που απορρέει από τις εργασίες για την παρακολούθηση της ανακοίνωσης της Επιτροπής για το παράνομο και επιβλαβές υλικό στο Ιντερνέτ,I. ΣΥΝΙΣΤΑ στα κράτη μέλη να συμβάλουν στη δημιουργία κλίματος εμπιστοσύνης, το οποίο θα προαγάγει την ανάπτυξη τη βιομηχανίας οπτικοακουστικών υπηρεσιών και υπηρεσιών πληροφόρησης, με τους ακόλουθους τρόπους:1) προάγοντας, συμπληρωματικά ως προς το κανονιστικό πλαίσιο, την εθελοντική θέσπιση εθνικών πλαισίων για την προστασία των ανηλίκων και της ανθρώπινης αξιοπρέπειας στις οπτικοακουστικές υπηρεσίες και τις υπηρεσίες πληροφόρησης, μέσω:- της ενθάρρυνσης, σύμφωνα με τις εθνικές παραδόσεις και πρακτικές, της συμμετοχής των ενδιαφερομένων μερών (όπως χρήστες, καταναλωτές, επιχειρήσεις και δημόσιες αρχές) στον καθορισμό, την εφαρμογή και την αξιολόγηση των εθνικών μέτρων στους τομείς που καλύπτει η παρούσα σύσταση,- της θέσπισης εθνικού πλαισίου για την αυτορρύθμιση από τους φορείς εκμετάλλευσης υπηρεσιών άμεσης επικοινωνίας (on-line), λαμβανομένων υπόψη των ενδεικτικών αρχών και της μεθόδου που περιγράφονται στό παράρτημα,- της συνεργασίας, σε επίπεδο Κοινότητας, για την ανάπτυξη συγκρίσιμων μεθόδων αξιολόγησης 72) ενθαρρύνοντας τους ραδιοτηλεοπτικούς οργανισμούς που υπάγονται στην αρμοδιότητά τους να πραγματοποιούν έρευνα και να πειραματίζονται, σε εθελοντική βάση, σχετικά με νέα μέσα προστασίας των ανηλίκων και ενημέρωσης των θεατών, ως συμπλήρωμα των εθνικών και κοινοτικών κανονιστικών πλαισίων που διέπουν τις ραδιοτηλεοπτικές μεταδόσεις 73) λαμβάνοντας αποτελεσματικά μέτρα, όπου χρειάζεται και είναι εφικτό, για να μειώσουν τα πιθανά εμπόδια στην ανάπτυξη της βιομηχανίας υπηρεσιών άμεσης επικοινωνίας (on-line), χωρίς να εγκαταλείπουν την καταπολέμηση του παράνομου περιεχομένου που θίγει την ανθρώπινη αξιοπρέπεια, μέσω:- της διεκπεραίωσης καταγγελιών και της διαβίβασης των απαραίτητων πληροφοριών σχετικά με ισχυρισμούς περί παρανόμου περιεχομένου στις αρμόδιες αρχές σε εθνικό επίπεδο,- της διεθνικής συνεργασίας μεταξύ των αρχών που είναι αρμόδιες για την εξέταση των καταγγελιών, με σκοπό την καλύτερη εφαρμογή των εθνικών μέτρων 74) προωθώντας, με σκοπό την ενθάρρυνση της αξιοποίησης των τεχνολογικών εξελίξεων, επιπλέον των υφισταμένων νομικών και λοιπών μέτρων σχετικά με τις υπηρεσίες ραδιοτηλεοπτικών εκπομπών, σε συμφωνία με αυτά και σε στενή συνεργασία με τα ενδιαφερόμενα μέρη:- δράση που να δίδει στους ανηλίκους τη δυνατότητα να χρησιμοποιούν υπεύθυνα τις on-line οπτικοακουστικές υπηρεσίες και υπηρεσίες πληροφόρησης, ιδίως με μεγαλύτερη ευαισθητοποίηση των γονέων και των πάσης φύσεως παιδαγωγών σχετικά με τις δυνατότητες των νέων υπηρεσιών και με τα κατάλληλα μέσα προστασίας των ανηλίκων,- δράση που να διευκολύνει, όπου ενδείκνυται και είναι απαραίτητο, τον προσδιορισμό υλικού και υπηρεσιών ποιότητας και την πρόσβαση των ανηλίκων σε αυτά, μεταξύ άλλων διά της παροχής μέσων πρόσβασης σε εκπαιδευτικά ιδρύματα και δημόσιους χώρους.II. ΣΥΝΙΣΤΑ στις ενδιαφερόμενες βιομηχανίες και μέρη:1) να συνεργαστούν, σύμφωνα με τις εθνικές παραδόσεις και πρακτικές, με τις αρμόδιες αρχές για τη δημιουργία διαρθρώσεων εκπροσώπησης όλων των ενδιαφερόμενων μερών σε εθνικό επίπεδο, προκειμένου, μεταξύ άλλων, να διευκολύνουν τη συμμετοχή στο συντονισμό σε ευρωπαϊκό και διεθνές επίπεδο στους τομείς που καλύπτει η παρούσα σύσταση 72) να συνεργαστούν στη σύνταξη κωδίκων δεοντολογίας για την προστασία των ανηλίκων και της ανθρώπινης αξιοπρέπειας που θα ισχύουν για την παροχή on-line υπηρεσιών, προκειμένου, μεταξύ άλλων, να δημιουργήσουν ευνοϊκό περιβάλλον για την ανάπτυξη των νέων υπηρεσιών, λαμβάνοντας υπόψη τις αρχές και τη μέθοδο που περιγράφονται στο Παράρτημα 73) να αναπτύξουν και να εφαρμόσουν πειραματικά, σε εθελοντική βάση, νέα μέσα προστασίας των ανηλίκων και ενημέρωσης των θεατών, όσον αφορά τις υπηρεσίες ραδιοτηλεοπτικής μετάδοσης, προκειμένου να ενθαρρυνθεί η καινοτομία και ταυτόχρονα να βελτιωθεί η προστασία αυτή 74) να αναπτύξουν θετικά μέτρα υπέρ των ανηλίκων, μεταξύ των οποίων πρωτοβουλίες για τη διευκόλυνση της ευρύτερης πρόσβασής τους στις οπτικοακουστικές υπηρεσίες και υπηρεσίες πληροφόρησης, αποφεύγοντας ταυτόχρονα το εν δυνάμει επιζήμιο υλικό 75) να συνεργάζονται στην τακτική παρακολούθηση και αξιολόγηση των πρωτοβουλιών που αναλαμβάνονται σε εθνικό επίπεδο κατ' εφαρμογή της παρούσας σύστασης.III. ΚΑΛΕΙ την Επιτροπή:1) να διευκολύνει, όποτε χρειάζεται με τα υφιστάμενα κοινοτικά χρηματοδοτικά μέσα, τη δικτύωση των αρχών που έχουν αναλάβει τον καθορισμό και την εφαρμογή εθνικών δικτύων αυτορρύθμισης, καθώς και την ανταλλαγή εμπειριών και στοιχείων ορθής πρακτικής, ιδίως σε σχέση με καινοτόμες προσεγγίσεις, σε επίπεδο Κοινότητας, ανάμεσα στα κράτη μέλη και τα ενδιαφερόμενα μέρη στους διάφορους τομείς που καλύπτονται από την παρούσα σύσταση 72) να ενθαρρύνει τη συνεργασία καθώς και την ανταλλαγή εμπειριών και στοιχείων ορθής πρακτικής μεταξύ των διαρθρώσεων αυτορρύθμισης και των διαρθρώσεων διεκπεραίωσης καταγγελιών, ούτως ώστε να συμβάλει στη δημιουργία κλίματος εμπιστοσύνης μέσω της καταπολέμησης της κυκλοφορίας παράνομου περιεχομένου που θίγει την ανθρώπινη αξιοπρέπεια στις on-line οπτικοακουστικές υπηρεσίες και υπηρεσίες πληροφόρησης 73) να διευκολύνει, με τα κράτη μέλη, τη διεθνή συνεργασία στους διάφορους τομείς που καλύπτονται από την παρούσα σύσταση, ιδίως με την ανταλλαγή πείρας και ορθής πρακτικής μεταξύ φορέων και λοιπών ενδιαφερόμενων μερών της Κοινότητας και των εταίρων τους σε άλλα μέρη του κόσμου 74) να αναπτύξει, σε συνεργασία με τις αρμόδιες εθνικές αρχές, μεθοδολογία αξιολόγησης των μέτρων που λαμβάνονται σύμφωνα με την παρούσα σύσταση, με ιδιαίτερη προσοχή στην εκτίμηση της ωφέλειας από τη διαδικασία συνεργασίας στο επίπεδο της Κοινότητας, και να υποβάλει, δύο έτη μετά την έκδοση της παρούσας σύστασης, έκθεση αξιολόγησης των αποτελεσμάτων της στο Ευρωπαϊκό Κοινοβούλιο και το Συμβούλιο.Βρυξέλλες, 24 Σεπτεμβρίου 1998.Για το ΣυμβούλιοΟ ΠρόεδροςJ. FARNLEITNER(1) Γνώμη που διατυπώθηκε στις 13 Μαΐου 1998 (δεν έχει ακόμα δημοσιευθεί στην Επίσημη Εφημερίδα).(2) ΕΕ C 214 της 10. 7. 1998, σ. 25.(3) ΕΕ C 339 της 10. 11. 1997, σ. 420.(4) ΕΕ C 287 της 22. 9. 1997, σ. 11.(5) ΕΕ C 215 της 16. 7. 1997, σ. 37.(6) ΕΕ C 70 της 6. 3. 1997, σ. 1.(7) ΕΕ L 202 της 30. 7. 1997, σ. 60.(8) ΕΕ L 298 της 17. 10. 1989, σ. 23 7 οδηγία όπως τροποποιήθηκε από την οδηγία 97/36/ΕΚ του Ευρωπαϊκού Κοινοβουλίου και του Συμβουλίου (ΕΕ L 202 της 30. 7. 1997, σ. 60).ΠΑΡΑΡΤΗΜΑ ΕΝΔΕΙΚΤΙΚΕΣ ΚΑΤΕΥΘΥΝΤΗΡΙΕΣ ΓΡΑΜΜΕΣ ΓΙΑ ΤΗΝ ΕΦΑΡΜΟΓΗ, ΣΕ ΕΘΝΙΚΟ ΕΠΙΠΕΔΟ, ΠΛΑΙΣΙΟΥ ΑΥΤΟΡΡΥΘΜΙΣΗΣ ΓΙΑ ΤΗΝ ΠΡΟΣΤΑΣΙΑ ΤΩΝ ΑΝΗΛΙΚΩΝ ΚΑΙ ΤΗΣ ΑΝΘΡΩΠΙΝΗΣ ΑΞΙΟΠΡΕΠΕΙΑΣ ΣΤΙΣ ΟΝ-LINE ΟΠΤΙΚΟΑΚΟΥΣΤΙΚΕΣ ΥΠΗΡΕΣΙΕΣ ΚΑΙ ΥΠΗΡΕΣΙΕΣ ΠΛΗΡΟΦΟΡΗΣΗΣ ΣτόχοςΟι παρούσες κατευθυντήριες γραμμές αποσκοπούν στη δημιουργία κλίματος εμπιστοσύνης στη βιομηχανία οπτικοακουστικών υπηρεσιών οη-line και υπηρεσιών πληροφόρησης, μέσω της εξασφάλισης ευρείας συνοχής, σε επίπεδο Κοινότητας, κατά την ανάπτυξη, εκ μέρους των βιομηχανιών και των λοιπών ενδιαφερομένων μερών, εθνικών πλαισίων αυτορρύθμισης για την προστασία των ανηλίκων και της ανθρώπινης αξιοπρέπειας. Οι υπηρεσίες που καλύπτονται από τις παρούσες κατευθυντήριες γραμμές είναι οι παρεχόμενες εξ αποστάσεως, με ηλεκτρονικά μέσα. Δεν περιλαμβάνονται οι ραδιοτηλεοπτικές εκπομπές που καλύπτονται από την οδηγία 89/552/ΕΟΚ ή οι ραδιοφωνικές εκπομπές. Τα σκοπούμενα περιεχόμενα είναι εκείνα που καθίστανται διαθέσιμα για το κοινό και όχι για ιδιωτικές σχέσεις.Αυτή η συνοχή θα ενισχύσει την αποτελεσματικότητα της διαδικασίας αυτορρύθμισης και θα παράσχει τη βάση για τη διεθνική συνεργασία μεταξύ των ενδιαφερόμενων μερών.Λαμβάνοντας υπόψη τον εθελοντικό χαρακτήρα της διαδικασίας αυτορρύθμισης (με πρώτο στόχο τη συμπλήρωση της ισχύουσας νομοθεσίας) και με σεβασμό της πολυμορφίας των προσεγγίσεων και της ευαισθησίας στα διάφορα κράτη μέλη της Κοινότητας, οι παρούσες κατευθυντήριες γραμμές αφορούν τέσσερεις βασικές συνιστώσες του εθνικού πλαισίου αυτορρύθμισης:- τη διαβούλευση και την αντιπροσωπευτικότητα των ενδιαφερόμενων μερών,- τον (τους) κώδικα(-ες) δεοντολογίας,- τις εθνικές αρχές που διευκολύνουν τη συνεργασία σε επίπεδο Κοινότητας,- την εθνική αξιολόγηση των πλαισίων αυτορρύθμισης.1. ΔΙΑΒΟΥΛΕΥΣΗ ΚΑΙ ΑΝΤΙΠΡΟΣΩΠΕΥΤΙΚΟΤΗΤΑ ΤΩΝ ΕΝΔΙΑΦΕΡΟΜΕΝΩΝ ΜΕΡΩΝ Στόχος είναι να εξασφαλιστεί ότι ο καθορισμός, η εφαρμογή και η αξιολόγηση του εθνικού πλαισίου αυτορρύθμισης θα στηρίζονται στην πλήρη συμμετοχή των ενδιαφερόμενων μερών, όπως των δημόσιων αρχών, των χρηστών, των καταναλωτών και των επιχειρήσεων που ενέχονται άμεσα ή έμμεσα στις βιομηχανίες οπτικοακουστικών υπηρεσιών και on-line υπηρεσιών πληροφόρησης. Οι αντίστοιχες αρμοδιότητες και καθήκοντα των ενδιαφερομένων μερών, τόσο των δημόσιων όσο και των ιδιωτικών, θα πρέπει να ορίζονται σαφώς.Ο εθελοντικός χαρακτήρας της αυτορρύθμισης σημαίνει ότι η αποδοχή και η αποτελεσματικότητα του εθνικού πλαισίου αυτορρύθμισης αποτελούν συνάρτηση του βαθμού που τα ενδιαφερόμενα μέρη συμμετέχουν ενεργά στον καθορισμό, την εφαρμογή και την αξιολόγησή της.Όλα τα ενδιαφερόμενα μέρη θα πρέπει επίσης να συμβάλουν σε πιο μακροπρόθεσμες εργασίες όπως η ανάπτυξη κοινών μέσων ή εννοιών (για παράδειγμα, σε θέματα επισήμανσης του περιεχομένου) ή η θέσπιση συνοδευτικών μέτρων (για παράδειγμα, σε θέματα ενημέρωσης, ευαισθητοποίησης και εκπαίδευσης).2. ΚΩΔΙΚΑΣ(-ΕΣ) ΔΕΟΝΤΟΛΟΓΙΑΣ 2.1. Γενικά Σκοπός είναι η θέσπιση, στο εθνικό πλαίσιο αυτορρύθμισης, βασικών κανόνων αυστηρά ανάλογων προς τους επιδιωκόμενους στόχους 7 οι κανόνες αυτοί θα πρέπει να εντάσσονται σε έναν ή περισσότερους κώδικες δεοντολογίας που να καλύπτουν τουλάχιστον τις κατηγορίες που ορίζονται στο σημείο 2.2 7 τους κώδικες αυτούς θα θεσπίσουν και θα εφαρμόζουν εθελοντικά οι ενδιαφερόμενοι φορείς (δηλαδή πρωτίστως η βιομηχανία).Κατά τη θέσπιση των κανόνων αυτών θα πρέπει να ληφθούν υπόψη ιδίως:- η πολυμορφία των υπηρεσιών και των λειτουργιών που επιτελούν οι διάφορες κατηγορίες φορέων (προμηθευτές δικτύου, πρόσβασης, υπηρεσιών, περιεχομένου κ.λπ.) και των ευθυνών του καθενός,- η πολυμορφία που χαρακτηρίζει τα περιβάλλοντα και τις εφαρμογές των υπηρεσιών on-line (ανοικτά και κλειστά δίκτυα, εφαρμογές ποικίλων επιπέδων διαλογικότητας).Ενόψει των ανωτέρω, οι φορείς μπορούν να οδηγηθούν στη δημιουργία ενός ή περισσότερων κωδίκων δεοντολογίας.Λαμβάνοντας υπόψη την πολυμορφία αυτή, η αναλογικότητα των θεσπιζόμενων κανόνων θα πρέπει να εκτιμάται σε σχέση:- με τις αρχές τις ελευθερίας της έκφρασης και της προστασίας του ιδιωτικού βίου καθώς και με την αρχή της ελεύθερης κυκλοφορίας των υπηρεσιών,- με την αρχή της τεχνικής και οικονομικής σκοπιμότητας, δεδομένου ότι ο τελικός στόχος ανάπτυξης είναι η της κοινωνίας των πληροφοριών στην Ευρώπη.2.2. Περιεχόμενο του (των) κώδικα(-ων) δεοντολογίας Ο (οι) κώδικας(-ες) δεοντολογίας θα πρέπει να καλύπτει(-ουν) τα ακόλουθα:2.2.1. Προστασία των ανηλίκων Στόχος: να δίδεται στους ανηλίκους η δυνατότητα να κάνουν υπεύθυνη χρήση των υπηρεσιών on-line και να αποφεύγεται η πρόσβασή τους, χωρίς τη συγκατάθεση των γονέων ή των παιδαγωγών τους, σε νόμιμο περιεχόμενο που ενδέχεται να βλάψει τη σωματική, πνευματική ή ηθική τους ανάπτυξη. Εκτός από συντονισμένες ενέργειες για την εκπαίδευση και την ευαισθητοποίηση των ανηλίκων, το σημείο αυτό θα πρέπει να καλύπτει τη θέσπιση ορισμένων κανόνων στους ακόλουθους τομείς:α) Ενημέρωση των χρηστώνΣτόχος: στο πλαίσιο της προώθησης της υπεύθυνης χρήσης των δικτύων, οι φορείς on-line υπηρεσίας πρέπει να ενημερώνουν τους χρήστες, όποτε είναι εφικτό, για τους τυχόν κινδύνους που εγκυμονεί η χρήση του περιεχομένου ορισμένων υπηρεσιών on-line και για τα διαθέσιμα μέσα προστασίας.Οι κώδικες δεοντολογίας θα πρέπει συνεπώς να αντιμετωπίζουν, για παράδειγμα, το ζήτημα των βασικών κανόνων σχετικά με τη φύση των πληροφοριών που τίθενται στη διάθεση των χρηστών καθώς και με το χρόνο και τη μορφή ανακοίνωσής τους. Θα πρέπει να επιλέγονται οι καταλληλότερες ευκαιρίες για τη διάδοση της πληροφορίας (πώληση τεχνικών εξοπλισμών, σύναψη συμβάσεων με το χρήστη, web sites κ.λπ.)β) Παρουσίαση νόμιμου περιεχομένου που ενδέχεται να βλάψει τους ανηλίκουςΣτόχος: το νόμιμο περιεχόμενο που ενδέχεται να βλάψει τους ανηλίκους και να επηρεάσει τη σωματική, πνευματική ή ηθική τους ανάπτυξη θα πρέπει να παρουσιάζεται, όποτε είναι εφικτό, με τρόπο που να παρέχει στο χρήστη ορισμένες πληροφορίες σχετικά με τον ενδεχομένως βλαβερό για τους ανηλίκους χαρακτήρα του.Οι κώδικες δεοντολογίας θα πρέπει συνεπώς να αντιμετωπίζουν, για παράδειγμα, το ζήτημα των βασικών κανόνων με προορισμό τη βιομηχανία των υπηρεσιών on-line, τους χρήστες και τους προμηθευτές υλικού 7 οι κανόνες αυτοί θα πρέπει να ορίζουν τις προϋποθέσεις υπό τις οποίες η προσφορά και η διάθεση βλαβερού για τους άνηλίκους περιεχομένου θα συνοδεύονται, όποτε είναι εφικτό, από προστατευτικά μέτρα, όπως:- σελίδα προειδοποίησης (warning page), ηχητικό ή οπτικό σήμα,- περιγραφική σήμανση ή/και ταξινόμηση του περιεχομένου,- συστήματα ελέγχου της ηλικίας των χρηστών.Ιδιαίτερη σημασία θα πρέπει να δίνεται πρωτίστως στα προστατευτικά μέσα που εφαρμόζονται, όσον αφορά την παρουσίαση, στο νόμιμο περιεχόμενο το οποίο καταφανώς είναι δυνατόν να βλάψει τους ανηλίκους, όπως για παράδειγμα το περιεχόμενο που περιέχει πορνογραφία ή βία.γ) Στήριξη του γονικού ελέγχουΣτόχος: εφόσον είναι εφικτό, θα πρέπει να παρέχεται στους γονείς, εκπαιδευτικούς και λοιπούς ασκούντες έλεγχο στον τομέα αυτόν, συνδρομή με εύχρηστα και ευέλικτα μέσα ώστε να μπορούν να εξασφαλίζουν ότι οι υπό την ευθύνη τους ανήλικοι, ακόμη και εάν δεν επιτηρούνται, έχουν πρόσβαση σε υπηρεσίες χωρίς να διακυβεύονται οι εκπαιδευτικές επιλογές των γονέων και εκπαιδευτικών.Οι κώδικες δεοντολογίας θα πρέπει να αντιμετωπίζουν, για παράδειγμα, το ζήτημα των βασικών κανόνων σχετικά με τις προϋποθέσεις υπό τις οποίες τίθενται στη διάθεση των χρηστών, όποτε είναι εφικτό, πρόσθετες υπηρεσίες ή συστήματα που διευκολύνουν την άσκηση του γονικού ελέγχου, περιλαμβανομένων:- λογισμικών για φιλτράρισμα που τοποθετούνται και ενεργοποιούνται από το χρήστη,- επιλογών φίλτρων που ενεργοποιούνται, έπειτα από αίτηση του τελικού χρήστη, από το φορέα της υπηρεσίας σε υψηλότερο επίπεδο (π.χ. περιορισμός της πρόσβασης σε προεπιλεγμένα sites ή γενική πρόσβαση στις υπηρεσίες).δ) Διεκπεραίωση καταγγελιών («hotlines»)Στόχος: να προωθηθεί η αποτελεσματική διαχείριση των καταγγελιών που αφορούν περιεχόμενο που δεν τηρεί τους κανόνες προστασίας ανηλίκων ή/και παραβιάζει το σχετικό κώδικα δεοντολογίας.Οι κώδικες δεοντολογίας θα πρέπει να αντιμετωπίζουν, για παράδειγμα, το ζήτημα των βασικών κανόνων για τη διεκπεραίωση καταγγελιών και να ενθαρρύνουν τους φορείς να παρέχουν τα μέσα και τις υποδομές διαχείρισης που χρειάζονται για την εύκολη αποστολή και παραλαβή καταγγελιών (τηλέφωνο, ηλεκτρονικό ταχυδρομείο, φαξ), και να θεσπίσουν διαδικασίες διεκπεραίωσης καταγγελιών (ενημέρωση των προμηθευτών υλικού, ανταλλαγές πληροφοριών μεταξύ φορέων, απάντηση σε καταγγελίες κ.λπ.)2.2.2. Προστασία της ανθρώπινης αξιοπρέπειας Στόχος: στήριξη αποτελεσματικών μέτρων για την καταπολέμηση παράνομου περιεχομένου που προσβάλλει την ανθρώπινη αξιοπρέπεια.α) Ενημέρωση των χρηστώνΣτόχος: οι χρήστες πρέπει, όποτε είναι εφικτό, να ενημερώνονται σαφώς για το τι διακινδυνεύουν όταν χρησιμοποιούν τις on-line υπηρεσίες ως προμηθευτές περιεχομένου, ούτως ώστε να προωθείται η νόμιμη και υπεύθυνη χρήση των δικτύων.Οι κώδικες δεοντολογίας θα πρέπει συνεπώς να αντιμετωπίζουν, για παράδειγμα, το ζήτημα των βασικών κανόνων σχετικά με τη φύση των πληροφοριών που τίθενται στη διάθεση των χρηστών καθώς και με το χρόνο και τη μορφή ανακοίνωσής τους.β) Διεκπεραίωση καταγγελιών («hotlines»)Στόχος: να προωθηθεί η αποτελεσματική διεκπεραίωση των καταγγελιών που αφορούν παράνομο περιεχόμενο το οποίο θίγει την ανθρώπινη αξιοπρέπεια και κυκλοφορεί στις οπτικοακουστικές υπηρεσίες και υπηρεσίες on-line, σύμφωνα με τις αντίστοιχες ευθύνες και τα καθήκοντα των ενδιαφερομένων μερών, ούτως ώστε να μειωθεί ο όγκος του παράνομου περιεχομένου και η κακή χρήση των δικτύων.Οι κώδικες δεοντολογίας θα πρέπει να αντιμετωπίζουν, για παράδειγμα, το ζήτημα των βασικών κανόνων σχετικά με τη διαχείριση των καταγγελιών και να ενθαρρύνουν τους φορείς να παρέχουν τα μέσα και τις υποδομές διαχείρισης που χρειάζονται για την εύκολη αποστολή και παραλαβή καταγγελιών (τηλέφωνο, ηλεκτρονικό ταχυδρομείο, φαξ) και να θεσπίσουν διαδικασίες διεκπεραίωσης καταγγελιών (ενημέρωση των προμηθευτών περιεχομένου, ανταλλαγές πληροφοριών μεταξύ φορέων, απάντηση σε καταγγελίες κ.λπ.)γ) Συνεργασία των φορέων με δικαστικές και αστυνομικές αρχέςΣτόχος: εξασφάλιση αποτελεσματικής συνεργασίας μεταξύ των φορέων και των δικαστικών και αστυνομικών αρχών εντός των κρατών μελών, σύμφωνα με τις ευθύνες και τα καθήκοντα των ενδιαφερομένων μερών, σε θέματα καταπολέμησης της παραγωγής και κυκλοφορίας παράνομου περιεχομένου που θίγει την ανθρώπινη αξιοπρέπεια στις οπτικοακουστικές υπηρεσίες και τις υπηρεσίες πληροφόρησης on-line.Οι κώδικες δεοντολογίας θα πρέπει να αντιμετωπίζουν, για παράδειγμα, το ζήτημα των βασικών κανόνων σχετικά με τις διαδικασίες συνεργασίας ανάμεσα στους φορείς και τις αρμόδιες δημόσιες αρχές, τηρώντας την αρχή της αναλογικότητας και την ελευθερία έκφρασης καθώς και τις σχετικές εθνικές νομοθετικές διατάξεις.2.2.3. Παραβιάσεις των κωδικών δεοντολογίας Στόχος: Προώθηση της αξιοπιστίας του (των) κώδικα(-ων) δεοντολογίας, λαμβάνοντας υπόψη τον εθέλοντικό χαρακτήρα της εφαρμογής του, με τη θέσπιση αποτρεπτικών μέτρων σε αναλογία με τη φύση των παραβιάσεων. Στο πνεύμα αυτό, θα πρέπει να προβλεφθούν, όπου αυτό είναι σκόπιμο, δυνατότητες προσφυγής και διαμεσολάβησης.Οι κατάλληλοι κανόνες σχετικά με το θέμα αυτό θα πρέπει να εντάσσονται στους κώδικες δεοντολογίας.3. ΕΘΝΙΚΕΣ ΑΡΧΕΣ ΠΟΥ ΔΙΕΥΚΟΛΥΝΟΥΝ ΤΗ ΣΥΝΕΡΓΑΣΙΑ ΣΕ ΕΠΙΠΕΔΟ ΚΟΙΝΟΤΗΤΑΣ Στόχος: Διευκόλυνση της συνεργασίας σε επίπεδο Κοινότητας (ανταλλαγές πείρας και ορθής πρακτικής, από κοινού εργασία) μέσω της δικτύωσης των κατάλληλων διαρθρώσεων εντός των κρατών μελών, που να συνάδουν με τις εθνικές τους λειτουργίες και ευθύνες. Οι διαρθρώσεις αυτές μπορούν επίσης να καταστήσουν δυνατή τη διεύρυνση του πλαισίου συνεργασίας σε διεθνές επίπεδο.Συνεργασία σε ευρωπαϊκό επίπεδο σημαίνει:- συνεργασία των ενδιαφερόμενων μερών:το σύνολο των ενδιαφερόμενων μερών που συμμετέχουν στην κατάρτιση του εθνικού πλαισίου αυτορρύθμισης καλείται να συστήσει οργανισμό εκπροσώπησης σε εθνικό επίπεδο ούτως ώστε να διευκολύνονται οι ανταλλαγές εμπειριών, στοιχείων ορθής πρακτικής και η συνεργασία σε κοινοτικό και σε διεθνές επίπεδο,- συνεργασία των εθνικών διαρθρώσεων διεκπεραίωσης καταγγελιών:προκειμένου να διευκολυνθεί και να αναπτυχθεί η συνεργασία τους σε ευρωπαϊκό και διεθνές επίπεδο, τα μέρη που συμμετέχουν σε ένα αποτελεσματικό σύστημα διαχείρισης καταγγελιών καλούνται να ορίσουν ένα σημείο επαφής, σε εθνικό επίπεδο, για την ενίσχυση της συνεργασίας στην καταπολέμηση του παράνομου περιεχομένου, της ανταλλαγής εμπειριών και στοιχείων ορθής πρακτικής και τη βελτίωση της νόμιμης και υπεύθυνης χρήσης των δικτύων.4. ΑΞΙΟΛΟΓΗΣΗ ΤΩΝ ΠΛΑΙΣΙΩΝ ΑΥΤΟΡΡΥΘΜΙΣΗΣ Στόχος είναι να προβλεφθούν περιοδικές αξιολογήσεις, σε εθνικό επίπεδο, του πλαισίου αυτορρύθμισης όσον αφορά την αποτελεσματικότητά του στην προστασία των εν λόγω γενικών συμφερόντων, το κατά πόσον αυτό αντιστοιχεί με τους στόχους του και να προσαρμοστεί το πλαίσιο αυτορρύθμισης σταδιακά στην εξέλιξη της αγοράς, της τεχνολογίας και των τύπων χρήσης.Τα ενδιαφερόμενα μέρη καλούνται να δημιουργήσουν σύστημα αξιολόγησης, σε εθνικό επίπεδο, που να τους επιτρέπει να παρακολουθούν την πρόοδο της εφαρμογής του πλαισίου αυτορρύθμισης. Στο σύστημα αυτό θα πρέπει να λαμβάνεται υπόψη η κατάλληλη ευρωπαϊκή συνεργασία, μεταξύ άλλων στην ανάπτυξη συγκρίσιμων μεθόδων αξιολόγησης.


Avis juridique important

|

32000H0473

2000/473/Ευρατόμ: Σύσταση της Επιτροπής, της 8ης Ιουνίου 2000, περί εφαρμογής του άρθρου 36 της συνθήκης Ευρατόμ σχετικά με την παρακολούθηση των επιπέδων ραδιενέργειας στο περιβάλλον με στόχο την αξιολόγηση της έκθεσης του γενικού πληθυσμού [κοινοποιηθείσα υπό τον αριθμό Ε(2000) 1299]

Επίσημη Εφημερίδα αριθ. L 191 της 27/07/2000 σ. 0037 - 0046

Συσταση της Επιτροπηςτης 8ης Ιουνίου 2000περί εφαρμογής του άρθρου 36 της συνθήκης Ευρατόμ σχετικά με την παρακολούθηση των επιπέδων ραδιενέργειας στο περιβάλλον με στόχο την αξιολόγηση της έκθεσης του γενικού πληθυσμού[κοινοποιηθείσα υπό τον αριθμό Ε(2000) 1299](2000/473/Ευρατόμ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη τη συνθήκη για τη ίδρυση της Ευρωπαϊκής Κοινότητας Ατομικής Ενέργειας, και ιδίως τα άρθρα 124 και 36 αυτής,Μετά από διαβούλευση με την ομάδα προσωπικοτήτων που ορίζονται από την επιστημονική και τεχνική επιτροπή σύμφωνα με το άρθρο 31 της συνθήκης Ευρατόμ,Εκτιμώντας τα ακόλουθα:(1) Το άρθρο 35 της συνθήκης Ευρατόμ ορίζει ότι κάθε κράτος μέλος δημιουργεί τις αναγκαίες εγκαταστάσεις για να διενεργεί διαρκή έλεγχο της περιεκτικότητας σε ραδιενέργεια της ατμόσφαιρας, των υδάτων και του εδάφους, καθώς και έλεγχο της τηρήσεως των βασικών κανόνων.(2) Το άρθρο 36 της συνθήκης Ευρατόμ ορίζει ότι οι πληροφορίες που αφορούν τους ελέγχους, που προβλέπονται στο άρθρο 35 της συνθήκης Ευρατόμ ανακοινώνονται από τις αρμόδιες αρχές στην Επιτροπή, για να τηρείται ενήμερη επί της περιεκτικότητας σε ραδιενέργεια στην οποία εκτίθεται ο πληθυσμός.(3) Έχει αποκομιστεί εμπειρία από την εφαρμογή του άρθρου 36 της συνθήκης Ευρατόμ. Αποτελεί συνήθη πρακτική να δημοσιεύει η Επιτροπή ετήσιες εκθέσεις παρακολούθησης, βάσει ελεγμένων για την ποιότητά τους στοιχείων που έλαβε η Επιτροπή κατ' εφαρμογή των άρθρων 36 και 39 της συνθήκης Ευρατόμ. Η Επιτροπή θα εξακολουθήσει να δημοσιεύει τις εν λόγω ετήσιες εκθέσεις παρακολούθησης.(4) Είναι σημαντικό η Επιτροπή να ενημερώνεται έγκαιρα και με ομοιόμορφο τρόπο σχετικά με τα επίπεδα ραδιενέργειας στην οποία εκτίθεται το σύνολο του πληθυσμού σε κάθε κράτος μέλος, προκειμένου να εξασφαλιστεί ότι η έκθεση του πληθυσμού βρίσκεται συνεχώς υπό έλεγχο.(5) Το άρθρο 14 της οδηγίας 96/29/Ευρατόμ του Συμβουλίου, της 31ης Μαΐου 1996, για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από τις ιονίζουσες ακτινοβολίες(1) (εφεξής: "βασικοί κανόνες ασφαλείας") προβλέπει ότι η συμβολή κάθε πρακτικής στην έκθεση του πληθυσμού ως συνόλου πρέπει να αξιολογείται τακτικά.(6) Το άρθρο 45 των βασικών κανόνων ασφάλειας ορίζει ότι οι αρμόδιες αρχές πρέπει να εξασφαλίζουν ότι οι εκτιμήσεις των δόσεων ανταποκρίνονται κατά το δυνατόν στην πραγματικότητα για τον πληθυσμό ως σύνολο.(7) Με την επιφύλαξη των απαιτήσεων του άρθρου 35 της συνθήκης Ευρατόμ, επαρκεί για τον έλεγχο της έκθεσης του πληθυσμού ως συνόλου μια ορισμένη δέσμη ειδικών αποτελεσμάτων παρακολούθησης.(8) Είναι σημαντικό, προκειμένου να εξασφαλίζεται η συμμόρφωση με τους βασικούς κανόνες ασφάλειας, να καθορίζονται τα επίπεδα της ραδιενέργειας όχι μόνον στον αέρα, στα ύδατα και στο έδαφος αλλά και σε βιολογικά δείγματα και ιδίως στα τρόφιμα και να παρακολουθείται η δόση περιβάλλοντος προκειμένου να ελέγχεται η εξωτερική έκθεση.(9) Η παρακολούθηση των επιπέδων ραδιενέργειας στο έδαφος δεν επιτρέπει την άμεση αξιολόγηση της έκθεσης του πληθυσμού. Η έκθεση που συνδέεται με τη μόλυνση του εδάφους αξιολογείται πιο άμεσα με βάση τη δόση περιβάλλοντος και τη μόλυνση των τροφίμων. Η εμπειρία έχει δείξει πως στην παρακολούθηση τα δεδομένα που αφορούν το έδαφος δεν έχουν παρά ελάχιστη χρησιμότητα.(10) Είναι αναγκαίο να ελέγχεται ποια μέσα δειγματοληψίας και ποιες κατηγορίες ραδιονουκλιδίων αποτελούν τους κατάλληλους δείκτες της πραγματικής και της δυνητικής περιεκτικότητας σε ραδιενέργεια του περιβάλλοντος και έκθεσης του πληθυσμού.(11) Υπάρχει συναίνεση των κρατών μελών ως προς την επάρκεια των υφισταμένων προγραμμάτων παρακολούθησης. Η παρακολούθηση αυτή ενδέχεται να αλλάζει ανάλογα με τις μεταβολές της περιεκτικότητας σε ραδιενέργεια και τις ανάγκες για άμεση ανταπόκριση. Η Επιτροπή θα εξακολουθήσει να ελέγχει την επάρκεια των προγραμμάτων παρακολούθησης και θα συμπεριλάβει στην διαδικασία αυτή την ομάδα των εμπειρογνωμόνων που συστάθηκε βάσει του άρθρου 31 της συνθήκης Ευρατόμ.(12) Στο πλαίσιο του άρθρου 37 της συνθήκης Ευρατόμ, τα στοιχεία σχετικά με την απόρριψη στο περιβάλλον ραδιονουκλιδίων από σταθμούς παραγωγής πυρηνικής ενέργειας και εγκαταστάσεις επανεπεξεργασίας ήδη απαιτούνται από τη σύσταση 1999/829/Ευρατόμ της Επιτροπής περί εφαρμογής του άρθρου 37 της συνθήκης Ευρατόμ(2).(13) Η οδηγία 98/83/ΕΚ του Συμβουλίου, της 3ης Νοεμβρίου 1998, σχετικά με την ποιότητα του νερού ανθρώπινης κατανάλωσης(3) παρέχει παραμετρικούς δείκτες για τη ραδιενέργεια. Η παρούσα σύσταση δεν θίγει τις ειδικές διατάξεις των παραρτημάτων II και III της εν λόγω οδηγίας.(14) Θα πρέπει να εξασφαλίζεται η ομοιομορφία, η συγκρισιμότητα, η διαφάνεια και η επικαιρότητα των διαβιβαζόμενων, βάσει του άρθρου 36 της συνθήκης Ευρατόμ, στοιχείων,ΔΙΑΤΥΠΩΝΕΙ ΤΗΝ ΠΑΡΟΥΣΑ ΣΥΣΤΑΣΗ:1. Τα κράτη μέλη, προκειμένου να εκπληρώνουν την υποχρέωσή τους βάσει του άρθρου 36 της συνθήκης Ευρατόμ καλούνται να ανακοινώνουν τακτικά πληροφορίες που αφορούν τα αποτελέσματα των ελέγχων της περιεκτικότητας σε ραδιενέργεια, που υποχρεούνται να διενεργούν βάσει του άρθρου 35 της εν λόγω συνθήκης, και να διαβιβάζουν στην Ευρωπαϊκή Επιτροπή, εντός των χρονικών πλαισίων που ορίζονται στο σημείο 5 στοιχείο γ) τα αποτελέσματα της παρακολούθησης που εμφανίζονται στον κατάλογο του παραρτήματος I. Σε περίπτωση υψηλής συγκέντρωσης ενός ραδιονουκλιδίου που δεν αναφέρεται στο παράρτημα I θα πρέπει να διαβιβάζονται επίσης τα σχετικά στοιχεία.2. Για τους σκοπούς της παρούσας σύστασης:α) Ως "διαρκής παρακολούθηση" νοείται: η ύπαρξη και η εφαρμογή διαρκούς προγράμματος παρακολούθησης. Ανάλογα με το παρακολουθούμενο μέσο, θα επιτυγχάνεται ως αρμόζει με:i) διαρκή δειγματοληψία και αξιολόγηση,ii) διαρκή δειγματοληψία και τακτική αξιολόγηση,iii) τακτική δειγματοληψία και τακτική αξιολόγηση,iv) άμεση διαρκή μέτρηση.β) Ως "εγκαταστάσεις" νοούνται: το πρόγραμμα παρακολούθησης, ο εξοπλισμός και οι διαδικασίες άμεσης μέτρησης, δειγματοληψίας και ανάλυσης (συμπεριλαμβανομένων των ελέγχων ποιότητας και της ανακοίνωσης και αρχειοθέτησης όλων των σχετικών στοιχείων), καθώς και τα εργαστήρια που απαιτούνται για την διενέργεια της διαρκούς παρακολούθησης των επιπέδων ραδιενέργειας.γ) Ως "δίκτυο παρακολούθησης" νοείται: ο κατάλληλος, για κάθε μέσο, συνδυασμός των σημείων δειγματοληψίας και άμεσης μέτρησης που χρησιμοποιούνται για την παρακολούθηση του συγκεκριμένου αυτού μέσου.δ) Ως "πυκνό δίκτυο παρακολούθησης" νοείται: το δίκτυο παρακολούθησης το οποίο περιλαμβάνει σημεία δειγματοληψίας κατανεμημένα στο σύνολο της επικράτειας ενός κράτους μέλους, ούτως ώστε να δύναται η Επιτροπή να υπολογίζει τις ανά περιφέρεια μέσες τιμές για τα επίπεδα ραδιενέργειας στην ΕΕ.ε) Ως "αραιό δίκτυο παρακολούθησης" νοείται: το δίκτυο παρακολούθησης που περιλαμβάνει για κάθε περιφέρεια και για κάθε μέσο δειγματοληψίας ένα τουλάχιστον αντιπροσωπευτικό σημείο δειγματοληψίας της περιφέρειας αυτής. Σε τέτοια σημεία θα πρέπει να διενεργούνται μετρήσεις υψηλής ευαισθησίας με αποτέλεσμα τη διαφανή καταγραφή των τρεχόντων επιπέδων και των τάσεων των επιπέδων της ραδιενέργειας.στ) Ως "περιφέρεια" νοείται: κάθε περιοχή των κρατών μελών η οποία είναι αντιπροσωπευτική για την αξιολόγηση της έκθεσης σε ραδιενέργεια του γενικού πληθυσμού λαμβάνοντας υπόψη το ραδιολογικό αντίκτυπο των εκπομπών και της δόσης περιβάλλοντος καθώς και την κατανομή του πληθυσμού. Οι περιφέρειες που καθορίζονται από τις τρέχουσες κοινοτικές εκθέσεις παρακολούθησης παρατίθενται στο παράρτημα II.3. Τα κράτη μέλη καλούνται να γνωστοποιούν στην Επιτροπή τις αρμόδιες αρχές του άρθρου 36 της συνθήκης Ευρατόμ.4. Θα πρέπει να πληρούνται οι ακόλουθες απαιτήσεις:α) Δίκτυα παρακολούθησης:i) κάθε κράτος μέλος ορίζει αντιπροσωπευτικές γεωγραφικές περιφέρειες για την επικράτειά του,ii) κάθε κράτος μέλος ορίζει για κάθε κατηγορία μέσου ένα αραιό δίκτυο παρακολούθησης και ένα πυκνό δίκτυο παρακολούθησης,iii) οι τόποι που συνιστούν ένα δίκτυο είναι αντιπροσωπευτικοί της κατάστασης της περιφέρειας λαμβάνοντας υπόψη, όπου αρμόζει, την κατανομή του πληθυσμού στην περιφέρεια.β) Μέσα δειγματοληψίας, κατηγορίες μετρήσεων και περιοδικότητα:i) τα μέσα δειγματοληψίας και οι κατηγορίες μετρήσεων εμφανίζονται στο παράρτημα I. Οι μετρήσεις διενεργούνται κατά προτίμηση σε μηνιαία βάση για το αραιό δίκτυο και σε τριμηνιαία βάση για το πυκνό δίκτυο, εκτός από τις περιπτώσεις που ορίζεται διαφορετικά από την παρούσα σύσταση,ii) στο αραιό δίκτυο παρακολούθησης τα όρια και η ευαισθησία ανίχνευσης των οργάνων μέτρησης πρέπει να επιτρέπουν τον ποσοτικό υπολογισμό των τρεχόντων επιπέδων,iii) στο πυκνό δίκτυο παρακολούθησης τα όρια ανίχνευσης των οργάνων μέτρησης είναι χαμηλότερα από τα επίπεδα ανακοίνωσης που ορίζει το παράρτημα III,iv) τα κράτη μέλη ενημερώνουν την Επιτροπή σχετικά με τα όρια ανίχνευσης και των αβεβαιοτήτων που λαμβάνονται υπόψη,v) τα κράτη μέλη προκρίνουν τεχνικές μέτρησης που έχουν αποδειχθεί αξιόπιστες, και εξασφαλίζουν τον έλεγχο της ποιότητας των αποτελεσμάτων,vi) τα εργαστήρια των κρατών μελών που παρέχουν τα στοιχεία βάσει των όσων ορίζονται στην παρούσα σύσταση συμμετέχουν τακτικά σε ασκήσεις αντιπαραβολής, ειδικότερα στις ασκήσεις που οργανώνει η Επιτροπή, ούτως ώστε να διασφαλίζεται η συγκρισιμότητα των διαβιβαζόμενων στοιχείων.γ) Στρατηγικές δειγματοληψίας και μετρήσεις σε σχέση με καθένα από τα απαιτούμενα μέσα δειγματοληψίας:i) Αεροφερόμενα σωματίδιαΗ μέτρηση των ραδιονουκλιδίων που εκπέμπουν ακτίνες γ θα διενεργείται τακτικά, ώστε να ανιχνεύονται και να υπολογίζονται τόσο τα τεχνητά όσο και τα φυσικά ραδιοϊσότοπα. Το βηρύλλιο-7 ανακοινώνεται ως ποιοτικός έλεγχος των χρησιμοποιούμενων μεθόδων. Οι μετρήσεις της ακαθάριστης ακτινοβολίας β(4), όπου αυτές καταγράφονται, ανακοινώνονται επίσης.Τα σημεία δειγματοληψίας βρίσκονται κοντά σε πυκνοκατοικημένες περιοχές· η επαρκής γεωγραφική κάλυψη εξασφαλίζεται με την επιλογή ενός τουλάχιστον σημείου δειγματοληψίας ανά γεωγραφική περιφέρεια.Η δειγματοληψία διενεργείται από συστήματα συνεχούς λειτουργίας.ii) Οι εξωτερικοί ρυθμοί δόσης ακτινοβολίας περιβάλλοντος γ υπόκεινται σε διαρκή μέτρηση. Δεν καθορίζεται όριο ανακοίνωσης.iii) Επιφανειακά ύδαταΤα δείγματα λαμβάνονται από μεγάλες συγκεντρώσεις εσωτερικών υδάτων της επικράτειας ενός κράτους μέλους και, εάν κρίνεται σκόπιμο, από τα παράκτια ύδατα.Στην περίπτωση ποτάμιων υδάτων η δειγματοληψία διενεργείται, όπου είναι εφικτό, σε σημεία για τα οποία είναι διαθέσιμες μετρήσεις της παροχής· στις περιπτώσεις αυτές η μέση παροχή κατά την περίοδο δειγματοληψίας ανακοινώνεται ώστε να βελτιώνεται η αντιπροσωπευτικότητα των μέσων τιμών που υπολογίζει η Επιτροπή.Τα ραδιονουκλίδια εκπομπής ακτίνων γ υπόκεινται σε παρακολούθηση. Οι μετρήσεις της υπολειπόμενης ακτινοβολίας β(5), όπου καταγράφονται, ανακοινώνονται επίσης.iv) Νερό για ανθρώπινη κατανάλωσηΗ παρακολούθηση της περιεκτικότητας σε ραδιενέργεια του πόσιμου νερού γίνεται με τρόπο που να εξασφαλίζει τη συμμόρφωση με τις απαιτήσεις της οδηγίας 98/83/ΕΚ.Για το σκοπό της συμμόρφωσης με το άρθρο 36 της συνθήκης Ευρατόμ ανακοινώνονται οι τιμές για τις παροχές υπόγειων ή επιφανειακών υδάτων μείζονος σημασίας και για τα δίκτυα ύδρευσης με τρόπο που να εξασφαλίζει την αντιπροσωπευτική κάλυψη του κράτους.Ο όγκος του νερού που αντιστοίχως διανέμεται ή παράγεται ετησίως ανακοινώνεται, προκειμένου να βελτιωθεί η αντιπροσωπευτικότητα των μέσων τιμών που υπολογίζει η Επιτροπή.v) ΓάλαΤα δείγματα γάλακτος λαμβάνονται από τα γαλακτοκομεία. Τα απαιτούμενα στατιστικά στοιχεία σχετικά με τα ποσοστά παραγωγής ανακοινώνονται, προκειμένου να βελτιωθεί η αντιπροσωπευτικότητα των μέσων τιμών που υπολογίζονται από την Επιτροπή. Η απόσταση μεταξύ των γαλακτοκομείων είναι τέτοια που να εξασφαλίζει την αντιπροσωπευτική κάλυψη του κράτους μέλους.Οι πηγές ακτινοβολίας γ και το στρόντιο-90 υπόκεινται σε παρακολούθηση· το κάλιο-40 ανακοινώνεται ως ποιοτικός έλεγχος των χρησιμοποιούμενων μεθόδων.vi) Μεικτό διαιτολόγιοΛόγω του εμπορίου τροφίμων το μεικτό διαιτολόγιο δεν είναι κατ' ανάγκη αντιπροσωπευτικό της μόλυνσης σε περιφερειακό ή εθνικό επίπεδο αλλά αποτελεί δείκτη της έκθεσης του πληθυσμού.Όπου αρμόζει, η μέτρηση των τροφίμων θα γίνεται ανά συστατικό· στην περίπτωση αυτή το κράτος μέλος ανακοινώνει στην Επιτροπή τα αποτελέσματα των μετρήσεων για τα επιμέρους συστατικά και τη σύνθεση του διαιτολογίου. Το πρόγραμμα δειγματοληψίας λαμβάνει υπόψη τις ανά περιφέρεια παραλλαγές των διατροφικών συνηθειών.Τα μεμονωμένα συστατικά θα προέρχονται από αγορές ή από τοπικά κέντρα διανομής όπου προμηθεύονται τρόφιμα μεγάλα τμήματα του γενικού πληθυσμού. Λαμβάνονται δεόντως υπόψη τα προϊόντα των φυσικών ή ημιφυσικών οικοσυστημάτων, στο βαθμό που η ραδιενεργός επίπτωση από το ατύχημα του Τσερνομπίλ ενδέχεται να επηρεάζει ακόμη τα συστήματα αυτά.Επιπρόσθετα τα κράτη μέλη θα πρέπει να λαμβάνουν δείγματα ολόκληρων γευμάτων ώστε να δίνουν μία αντιπροσωπευτική εικόνα της μέσης περιεκτικότητας σε ραδιενέργεια του μεικτού διαιτολογίου. Τα δείγματα πραγματικών γευμάτων λαμβάνονται από κέντρα ευρείας κατανάλωσης όπως καντίνες και εστιατόρια.Οι πηγές ακτινοβολίας γ και το στρόντιο-90 υπόκεινται σε παρακολούθηση· οι μετρήσεις διενεργούνται τουλάχιστον ανά τριμηνία. Ανακοινώνονται επίσης, σε περίπτωση που διενεργούνται, οι μετρήσεις του άνθρακα-14.5. Οι διαδικασίες ανακοίνωσης, προς την Επιτροπή θα πρέπει να είναι οι εξής:α) Επεξεργασία των στοιχείωνΤα κράτη μέλη καλούνται να διαβιβάζουν στην Επιτροπή στοιχεία τα οποία έχουν υποβληθεί σε έλεγχο ποιότητας και έχουν κριθεί ικανά για δημοσίευση. Το σύνολο των στοιχείων περιλαμβάνει όλα τα στοιχεία που εμφανίζονται στον κατάλογο του παραρτήματος IV.Τα κράτη µέλη καλούνται να διαβιβάζουν τα στοιχεία με το μορφότυπο που ορίζει η Επιτροπή και χρησιμοποιούν κατά προτίμηση το εξειδικευμένο λογισμικό που παρέχει αυτή.Για κάθε μέσο και για κάθε θέση διαβιβάζονται τα επιμέρους μη συγκεντρωτικά στοιχεία μέτρησης και όχι οι μέσες τιμές. Ωστόσο εάν τα στοιχεία αντιστοιχούν σε άμεσες διαρκείς μετρήσεις, τότε ανακοινώνονται οι μέσες μηνιαίες τιμές για κάθε θέση.β) Τρόπος διαβίβασηςΤα στοιχεία διαβιβάζονται σε ψηφιακή μορφή με τα πλέον κατάλληλα ηλεκτρονικά μέσα.γ) ΠεριοδικότηταΌλα τα διαθέσιμα στοιχεία διαβιβάζονται στην Επιτροπή αμέσως μόλις επικυρωθούν, ούτως ώστε να μπορεί αυτή να αξιολογεί ταχέως τον αντίκτυπο της ραδιενέργειας του περιβάλλοντος στη δημόσια υγεία. Όλα τα στοιχεία για ένα ημερολογιακό έτος θα πρέπει να υποβάλλονται το αργότερο πριν από τις 30 Ιουνίου του επόμενου έτους.δ) Διαβίβαση λοιπών στοιχείωνΕκτός από τα στοιχεία που διαβιβάζονται βάσει του στοιχείου α), τα κράτη μέλη διαβιβάζουν στην Επιτροπή τις εθνικές εκθέσεις παρακολούθησης, προκειμένου να καταστεί δυνατή η πληρέστερη κατανόηση της σημασίας των στοιχείων που αναφέρονται στο παράρτημα Ι σε σχέση με τα εθνικά προγράμματα παρακολούθησης. Οι ετήσιες εκθέσεις παρακολούθησης της Επιτροπής περιλαμβάνουν κατάλογο με τις παραπομπές στις εν λόγω εθνικές εκθέσεις.ε) Ολοκλήρωση της διαδικασίας ανακοίνωσης των στοιχείωνΤα στοιχεία που ανακοινώνονται τακτικά βάσει που άρθρου 36 της συνθήκης Ευρατόμ, τα στοιχεία πέραν των εθνικών εκθέσεων παρακολούθησης που ανακοινώνονται εκουσίως και μεγάλος όγκος στοιχείων που ενδέχεται να αποδειχθούν χρήσιμα σε περιπτώσεις έκτασης ανάγκης διαβιβάζονται με τα ίδια μέσα και τους ίδιους διαύλους επικοινωνίας και με τον ίδιο μορφότυπο, ώστε να απλουστεύεται η διαδικασία ανακοίνωσης, να αποφεύγεται η επικάλυψη έργου και να διενεργούνται τακτικές ασκήσεις των τρόπων αντιμετώπισης καταστάσεων έκτακτης ανάγκης.6. Η παρούσα σύσταση απευθύνεται στα κράτη μέλη.Βρυξέλλες, 8 Ιουνίου 2000.Για την ΕπιτροπήMargot WallströmΜέλος της Επιτροπής(1) ΕΕ L 159 της 29.6.1996, σ. 1.(2) ΕΕ L 324 της 16.12.1999, σ. 23.(3) ΕΕ L 330 της 5.12.1998, σ. 32.(4) Η ολική μετρούμενη ραδιενέργεια β σε ένα δείγμα ανάλογα με τη μέθοδο της μέτρησης, το τρίτιο και εν γένει οι πομποί χαμηλής αντινοβολίας β κανονικά δεν συμπεριλαμβάνονται και τα προϊόντα διάσπασης του ραδονίου με μικρή διάρκεια ζωής αποκλείονται μέσω επαρκούς χρόνου αναμονής (π.χ. πέντε ημέρες) πριν από τη μέτρηση.(5) Η ολική μετρούμενη ραδιενέργεια β μείον η ραδιενέργεια του καλίου-40.ΠΑΡΑΡΤΗΜΑ ΙΚατηγορίες δειγμάτων και μέτρησεις>ΘΕΣΗ ΠΙΝΑΚΑ>ΠΑΡΑΡΤΗΜΑ ΙΙΟρισμός των υποδιαιρέσεων και των κωδικών των χωρών σύμφωνα με το ISO 3166/4217>ΘΕΣΗ ΠΙΝΑΚΑ>Ορισμός των γεωγραφικών περιφερειών>PIC FILE= "L_2000191EL.004401.EPS">ΠΑΡΑΡΤΗΜΑ IIIΕπίπεδα ανακοίνωσης>ΘΕΣΗ ΠΙΝΑΚΑ>ΠΑΡΑΡΤΗΜΑ IVΚΑΤΑΛΟΓΟΣ ΕΛΑΧΙΣΤΩΝ ΑΠΑΙΤΗΣΕΩΝ ΑΝΑ ΑΡΧΕΙΟ ΣΤΟΙΧΕΙΩΝ1. ΑΠΑΙΤΗΣΕΙΣ ΓΙΑ ΤΑ ΣΤΟΙΧΕΙΑ ΠΟΥ ΑΦΟΡΟΥΝ ΤΗ ΔΕΙΓΜΑΤΟΛΗΨΙΑΑ. Χαρακτηριστικά δείγματοςΚατηγορία δείγματοςΕπεξεργασία δείγματος (π.χ. χημική επεξεργασία, προθεσμία 5 ημερών ...)Β. Ημερομηνία και ώραΗμερομηνία δειγματοληψίαςΚατηγορία ημερομηνίας (π.χ. ημερομηνία έναρξης, ημερομηνία λήξης...)Ώρα δειγματοληψίας(1)Σύστημα χρόνου(2) (π.χ. GMT)Διάρκεια δειγματοληψίας (σε ώρες)Γ. ΣημείοΟνομασία σημείουΚώδικας NUTSΓεωγραφικό πλάτος, γεωγραφικό μήκος (σε μοίρες, λεπτά ή δεκαδικές υποδιαιρέσεις της μοίρας)Υδρολογική περιοχή(3) (για τα επιφανειακά ύδατα: το όνομα της λίμνης, του ποταμού, της δεξαμενής, της θάλασσας)2. ΑΠΑΙΤΗΣΕΙΣ ΓΙΑ ΤΑ ΔΕΔΟΜΕΝΑ ΜΕΤΡΗΣΕΩΝΌνομα του εργαστηρίουΚατηγορία νουκλιδίωνΤύπος του εξοπλισμούΤιμή της ραδιενέργειαςΑβεβαιότηταΤύπος αβεβαιότηταςΜονάδα τιμήςΤύπος τιμήςΗμερομηνία παραπομπής(4) (ημερομηνία για την οποία δίνεται η τιμή της ραδιενέργειας)Ρυθμός ροής(5) (σε περίπτωση ποτάμιων υδάτων)Ρυθμός παραγωγής(6) (για το γάλα και το πόσιμο νερό)Όγκος που παράγεται ή διανέμεται ετησίως (για το πόσιμο νερό)(1) Να αναφέρεται μόνο εάν χρειάζεται.(2) Να αναφέρεται μόνο εάν χρειάζεται.(3) Να αναφέρεται μόνο εάν χρειάζεται.(4) Να αναφέρεται μόνο εάν χρειάζεται.(5) Να αναφέρεται μόνο εάν χρειάζεται.(6) Να αναφέρεται μόνο εάν χρειάζεται.